text:
PHIHLELO
Go Loba Tate
—Go Hwetša Tate
TATE o belegetšwe kua Graz, Austria, ka 1899, ka gona e be e sa le mofsa nakong ya Ntwa ya Pele ya Lefase. O ile a gapeletšwa go tsenela sešole sa Jeremane ka moragonyana ga gore Ntwa ya Bobedi ya Lefase e thome ka 1939. O ile a bolawa ntweng kua Russia ka 1943. Ka manyami, ke kamoo ke lobilego tate ka gona ge ke be ke sa na le nywaga e mebedi. Ga sa nka ka mo tseba, gomme ke be ke duma kudu go ba le tate, kudukudu ge ke be ke lemoga gore bašemanyana ba bantši sekolong ba be ba na le botate. Ka morago, ge ke be ke le mahlalagading, ke ile ka homotšwa ke go ithuta ka Tatago rena wa legodimong, Tatago rena yo mogolo yo a ka se tsogego a hwile.—Habak. 1:12.
PHIHLELO YEO KE BILEGO LE YONA MOKGATLONG WA BOY SCOUTS
Ge ke be ke na le nywaga e šupago, ke ile ka ba setho sa mokgatlo wa bafsa wo o bitšwago Boy Scouts. Mokgatlo wo o hwetšagala lefaseng ka moka gomme o thomilwe ka 1908 kua Great Britain ke motlatša molaodi wa mašole a Brithania e lego Robert Stephenson Smyth Baden-Powell. Ka 1916 o ile a thoma mokgatlo wa Wolf Cubs (goba Cub Scouts) bakeng sa bašemanyana ba go lekana le nna.
Ke be ke rata mafelobeke ao ka wona re bego re robala nageng ka ditenteng, re apara diyunifomo tša mokgatlo woo ke moka re gwanta ge go letšwa diletšo. Ke be ke thabela kudu go ba le bašemanyana ba, go akaretša go opela re dutše go dikologa mollo bošego le go bapala dithokgweng. Le gona re ile ra ithuta kudu ka tlhago, e lego seo se nthušitšego go tšeela godimo tlholo ya Mmopi wa rena.
Ditho tša mokgatlo wa Boy Scouts di be di kgothaletšwa go dira dilo tše dibotse letšatši le letšatši. Seo e be e le keno ya tšona. Re be re dumedišana ka gore: “Dula o Itokišitše.” Tumedišo yeo e be e nkgahla kudu. Sehlopheng sa rena sa bašemanyana ba ka godimo ga lekgolo, mo e ka bago seripagare e be e le Makhatolika, seripagare e le Maprotestanta gomme o tee e le Mobuddha.
Ga e sa le go tloga ka 1920, diboka tša ditšhabatšhaba tša Mascouts, goba mekete ya bona, e be e swarwa ka mehla ka morago ga nywaga e sego kae. Ke ile ka ba gona Moketeng wa bošupa wa Lefase wa Mascouts kua Bad Ischl, Austria, ka August 1951, le wa bosenyane kua Sutton Park, kgauswi le Birmingham, Engelane, ka August 1957. Moketeng wo wa bosenyane, go ile gwa tla Mascouts a e ka bago a 33 000 go tšwa dinageng tše 85. Le gona batho ba e ka bago ba 750 000 ba ile ba re etela moketeng woo, go akaretša le Queen Elizabeth wa Engelane. Ke be ke bona seo e le borwarre bja lefase ka bophara. Ka nako yeo ke be ke sa tsebe gore go se go ye kae ke tlo ba karolo ya borwarre bja moswananoši—borwarre bja moya.
GO KOPANA LE YO MONGWE WA DIHLATSE TŠA JEHOFA KA LEKGA LA MATHOMO
Seruthwaneng sa 1958, ke be ke le kgauswi le go aloga dithutong tša ka tša go nea batho dijo kua Grand Hotel Wiesler motsaneng wa Graz, Austria. Hoteleng yeo, Rudolf Tschiggerl, e lego mošomigotee le nna yo a bego a paka dikuku, o ile a nnea bohlatse bjo bo sa rulaganyetšwago. Ke be ke sa tsebe selo ka therešo ya Beibele. O ile a thoma go bolela ka thuto ya Boraro Botee gomme a re ga se thuto ya Mangwalo. Ke ile ka mo ganetša gomme ke nyaka go mmontšha gore o fošitše. Ke be ke kwana kudu le mošomigotee le nna yo gomme ka mo phegelela gore a boe Kerekeng ya Khatholika.
Rudolf, yo re bego re mmitša Rudi, o be a nyaka go ntlela le Beibele. Ke ile ka re Beibele yeo e swanetše go ba ya Khatolika. Ka morago ga gore a tle le yona, ke ile ka thoma go e bala gomme go se go ye kae ka hwetša Rudi a tsentšhitše pampišana ya mabapi le Beibele ya Mokgatlo wa Watchtower ka gare ga yona. Ke ile ka lwa le yena ka seo ka gobane ke be ke nagana gore dikgatišo tša Watchtower di ka ba di ngwadilwe eka ke therešo mola e le maaka. Lega go le bjalo, ke be ke se na bothata bja go boledišana le yena ka Beibele. Rudi o ile a diriša bohlale gomme a se sa mpha dikgatišo tša Watchtower. Mo e ka bago ka dikgwedi tše tharo, re ile ra ba le dipoledišano tša mabapi le Beibele tšeo gantši di bego di fela bošego.
Ka morago ga go aloga dithutong tša ka hoteleng ya motsaneng wa gešo wa Graz, mma o ile a lefelela dithuto tša ka tše dingwe sekolong sa go ithutela go okamela hotele. Ka gona ke ile ka hudugela Bad Hofgastein, e lego motsana wo o lego moeding dithabeng tša Alps, moo sekolo seo se bego se le gona. Se be se dirišana le Grand Hotel kua Bad Hofgastein, gomme ka dinako tše dingwe ke be ke šoma moo gore ke hwetše phihlelo ya seo ke bego ke ithuta sona ka klaseng.
GO ETELWA KE DIKGAETŠEDI TŠE PEDI TŠA BAROMIWA
Rudi o be a rometše aterese ya ka e mpsha ofising ya lekala ya Vienna, gomme lekala la e romela dikgaetšedi tše pedi tša baromiwa, e lego Ilse Unterdörfer le Elfriede Löhr. * Ka letšatši le lengwe, moamogela baeng wa hoteleng ya rena o ile a mpitša ke moka a mpotša gore basadi ba babedi ka ntle ka koloing ba nyaka go bolela le nna. Ke ile ka makala ka gobane ke be ke sa letela baeng. Eupša ke ile ka tšwa go yo bona gore ke bomang. Ka morago ke ile ka kwa gore ba ile ba šoma go sepetša poso ya Dihlatse kua Nazi Jeremane ge modiro wa tšona o be o thibetšwe pejana ga Ntwa ya Bobedi ya Lefase. Le pele ga ge ntwa e ka thoma, ba ile ba swarwa ke maphodisa a ka sephiring a Jeremane (Magestapo) gomme ba romelwa kampeng ya tshwenyo ya Lichtenburg. Ke moka nakong ya ntwa, ba romelwa kampeng ya tshwenyo ya Ravensbrück, kgauswi le Berlin.
Dikgaetšedi tšeo e be e le dithaka tša mma, ka gona ke ile ka di hlompha. Ke ka baka leo ke sa nyakago go di senyetša nako ka go hlwa ke boledišana le tšona gomme mohlomongwe ka morago ga dibeke goba dikgwedi ke di botše gore ga ke sa nyaka go boledišana le tšona ka Beibele. Ka gona ke ile ka di kgopela gore di nngwalele Mangwalo ao a bolelago ka thuto ya Khatolika ya mabapi le go hlatlamana ga baapostola. Ke ile ka di botša gore ke tlo ya le ona go moruti wa kereke ya motseng wa gešo gomme re boledišane ka ona. Ke be ke nagana gore ka go dira bjalo ke tla hwetša therešo.
GO ITHUTA KA TATE YO MOKGETHWA E LE KA KGONTHE WA LEGODIMONG
Thuto ya Roma Khatolika ya mabapi le go hlatlamana ga baapostola e ruta gore ga e sa le bomopapa ba hlatlamana go tloga ka moapostola Petro. (Kereke ye e kgopamiša mantšu a Jesu ao a lego go Mateo 16:18, 19.) Thuto ya kereke ye e bile e re le ka mohla mopapa ga a rute maaka dithutong tša kereke. Ke be ke dumela seo e bile ke nagana gore ge e ba mopapa, yoo Makhatolika a mmitšago Tate yo Mokgethwa, le ka mohla a sa rute maaka dithutong tša kereke e bile a boletše gore Boraro Botee ke therešo, go ra gore thuto yeo ke therešo. Eupša ge e ba a ruta maaka, go ra gore thuto yeo le yona ke maaka. Ke ka baka leo Makhatolika a mantši a hlomphago kudu thuto ya go hlatlamana ga baapostola, ka gobane go nepagala ga dithuto tše dingwe tša Khatolika goba go fošagala ga tšona go theilwe thutong ye!
Ge ke be ke etetše moruti yoo, o ile a se kgone go araba dipotšišo tša ka, eupša a ntšhetša e nngwe ya dipuku tša Khatolika šelofong ya gagwe yeo e bego e hlalosa thuto ya go hlatlamana ga baapostola. Ke ile ka ya le yona gae ka ge a itše ke e tšee, ka fihla ka e bala gomme ka boa le dipotšišo tše dingwe. Ka ge moruti yoo a be a sa kgone go araba dipotšišo tša ka, mafelelong o ile a re: “Nka se go fetoše, e bile le nna o ka se mphetoše. . . . Ke go lakaletša tše dibotse mo o yago!” Ga sa nka a hlwa a nyaka go boledišana le nna ka Beibele.
Ka yona nako yeo, ke be ke loketše go ithuta Beibele le Ilse le Elfriede. Ba ile ba nthuta dilo tše dintši ka Tate yo Mokgethwa e le ka kgonthe wa legodimong e lego Jehofa Modimo. (Joh. 17:11) Eupša ka nako yeo go be go se gwa hlwa go eba le phuthego motseng woo, ka gona dikgaetšedi tše tše pedi di be di swarela diboka ka magaeng a batho bao ba thabelago. Go be go etla batho ba sego kae feela. Dikgaetšedi tše di be di swara diboka ka go šiedišana, ka ge go be go se na ngwanabo rena yo a kolobeditšwego yo a bego a ka etelela pele. Ka dinako tše dingwe, ngwanabo rena yo a tšwago motseng o mongwe o be a etla ke moka a nee polelo ya phatlalatša moagong o hirilwego.
GO THOMA GO YA BODIREDING
Ilse le Elfriede ba ile ba thoma go mpadiša ka October 1958, gomme ka kolobetšwa ka morago ga dikgwedi tše tharo ka January 1959. Pele nka kolobetšwa, ke ile ka ba kgopela ge e ba nka ya le bona ka ntlo le ntlo go yo bona gore modiro wa boboledi o dirwa bjang. (Dit. 20:20) Ka morago ga go sepela le bona la mathomo, ke ile ka ba botšiša ge e ba ba ka nkabela tšhemo ya ka. Ba ile ba nkabela motsana o itšego, gomme ke eya ka ntlo le ntlo ke nnoši e bile ke boela go batho bao ba thabelago. Ngwanabo rena wa mathomo yo ke ilego ka ya ka ntlo le ntlo le yena e be e le molebeledi wa mosepedi yo a ilego a re etela.
Ka 1960, ka morago ga go aloga dithutong tša mošomo wa hoteleng, ke ile ka boela motsaneng wa gešo gomme ka leka go thuša ba leloko go ithuta ditherešo tša Beibele. Go fihla le lehono, ga go le o tee wa bona yo a amogetšego therešo, eupša ba bangwe ba bona ba bontšha kgahlegonyana.
BOPHELO TIRELONG YA NAKO E TLETŠEGO
Ka 1961, diphuthegong go ile gwa balwa mangwalo a go tšwa lekaleng ao a bego a re kgothaletša go tšea bobulamadibogo. Ke be ke se ka hlwa ke nyala e bile ke phetše gabotse, ka gona ka ipotša gore ga ke na lebaka la go se be mmulamadibogo. Ke ile ka boledišana le molebeledi wa mosepedi e lego Kurt Kuhn gomme ka mmotšiša gore go ka ba bjang ge nka šoma dikgwedi tše dingwe tše sego kae gore ke kgone go reka koloi yeo e tlago go nthuša tirelong ye. Na o a tseba gore o ile a re’ng? O ile a re: “Na Jesu le baapostola ba ile ba swanelwa ke go ba le dikoloi gore ba tsenele tirelo ya nako e tletšego?” Mantšu ao a ile a nthuša kudu! Ke ile ka rulaganya go tšea bobulamadibogo ka pela ka mo go ka kgonegago. Eupša ka ge hoteleng ke be ke šoma diiri tše 72 beke e nngwe le e nngwe, sa pele ke ile ka swanelwa ke go dira diphetogo.
Ke ile ka kgopela mookamedi wa ka gore ke šome diiri tše 60 go e na le tše 72. O ile a ntumelela e bile a se fokotše mogolo wa ka. Ka morago ga nako e itšego, ke ile ka mo kgopela go šoma diiri tše 48 feela ka beke. O ile a ntumelela gomme le lekgeng le a se fokotše mogolo wa ka. Ke moka ke ile ka kgopela go šoma diiri tše 36 feela ka beke, goba diiri tše tshelelago ka matšatši a tshelelago, gomme le gona moo a ntumelela. Se se makatšago ke gore le mogolo o be o se wa fokotšwa! Go bonagala eka mookamedi wa ka o be a sa nyake ke tloga mošomong. Ka lona lenaneo leo, ke ile ka ba mmulamadibogo wa ka mehla. Mehleng yeo, mmulamadibogo wa ka mehla o be a swanetše go bega diiri tše 100 ka kgwedi.
Ka morago ga dikgwedi tše nne, ke ile ka kgethwa go ba mmulamadibogo yo a kgethegilego le go ba mohlanka wa phuthego e nyenyane profenseng ya Carinthia, motseng wa Spittal an der Drau. Mehleng yeo, mmulamadibogo yo a kgethegilego o be a swanetše go bega diiri tše 150 ka kgwedi. Go be go se na mmulamadibogo yo ke šomago le yena, eupša ke ile ka holwa kudu ke thekgo yeo ke ilego ka e newa bodireding ke kgaetšedi yo a bitšwago Gertrude Lobner, yo a bego a hlankela e le mothuši wa mohlanka wa phuthego. *
GO FETOŠA DIKABELO KGAFETŠAKGAFETŠA
Ka 1963, ke ile ka kgopelwa go ba molebeledi wa mosepedi. Ka dinako tše dingwe ke be ke diriša terene go tloga phuthegong e nngwe go ya go e nngwe, ke rwele disutukheisi tše boima. Bana babo rena ba bantši ba be ba se na dikoloi, ka gona go be go se na yo a bego a nkgahlanetša ditereneng. E le gore ke se ba kgopiše, ke be ke eya mo ke robalago ka maoto, go e na le go namela thekisi.
Ka 1965, ke sešo ka nyala, ke ile ka laletšwa klaseng ya bo-41 Sekolong sa Gilead. Ba bantši ba barutwanagotee le nna le bona ba be ba se lenyalong. Sa go makatša ke gore ge re be re aloga ke ile ka romelwa nageng ya gešo kua Austria go tšwela pele ka modiro wa bosepedi. Lega go le bjalo, pele ke tloga United States, ke ile ka kgopelwa go etela diphuthego ke sepela le molebeledi yo mongwe wa mosepedi dibeke tše nne. Ke ile ka thabela kudu go sepela le Anthony Conte, e lego ngwanabo rena yo lerato, wa go rata tšhemo le yo a atlegago kudu bodireding. Re ile ra hlankela gotee ditikologong tša ka thoko ya leboa la New York kua Cornwall.
Ge ke fihla Austria, ke ile ka abelwa tikologong yeo ke ilego ka kopana le kgarebe e botsana yeo e bitšwago Tove Merete. O godišeditšwe therešong go tloga a sa na le nywaga e mehlano. Ge bana babo rena ba re botšiša gore re kopane bjang, re dira metlae ka gore: “Re kopantšwe ke ofisi ya lekala.” Re ile ra nyalana ka morago ga ngwaga, ka April 1967, gomme ra dumelelwa go tšwela pele ka modiro wa bosepedi.
Ngwageng o latetšego, ke ile ka lemoga gore Jehofa ka botho bja gagwe bjo bogolo o nkamogetše gore ke be morwa wa gagwe wa moya. Ka go re’alo, ke ile ka thoma go ba le tswalano e kgethegilego le Tate wa ka wa legodimong gotee le bohle bao go ya ka Baroma 8:15, “re goeletšago [ka gore]: ‘Aba, Tate!’”
Ke ile ka tšwela pele ke hlankela ke le molebeledi wa tikologo le wa selete ke na le Merete go fihlela ka 1976. Ka dinako tše dingwe marega, re be re swanelwa ke go robala diphapošing tše di tonyago wa go šiiša. Lebakeng le lengwe ge re tsoga, re ile ra hwetša morumo wa lepai leo re robetšego ka lona o gwagwaletše e bile o šweufetše ka baka la mohemo wa rena wo o bego o kgahlile! Re ile ra phetha ka gore re dule re sepela le hithara gore bošego re se bolawe ke go tonya. Mafelong a mangwe, re be re swanelwa ke go sepela lehlweng bošego go ya dintlwaneng, tšeo gantši di bego di hlagetše. Le gona re be re se na ntlo, ka gona gantši ka Mešupologo re be re itulela legaeng la setho sa phuthego yeo re sa tšwago go e hlankela. Ke moka mesong ya Labobedi, re swara tsela ya go ya phuthegong e latelago.
Ke thaba kudu gore ga e sa le mosadi wa ka a nthekga. O rata tšhemo kudu, e bile le ka mohla ga sa nka ka swanelwa ke go mmotša gore a ye bodireding. Le gona o rata bana babo rena le dikgaetšedi e bile o tshwenyega ka batho ba bangwe. Seo se nthušitše kudu.
Ka 1976 re ile ra laletšwa go hlankela ofising ya lekala ya Austria kua Vienna, gomme gona moo ka kgethwa go ba setho sa Komiti ya Lekala. Ka nako yeo, lekala la Austria le be le okamela modiro wa dinageng tše mmalwa tša ka Bohlabela bja Yuropa le go rulaganya go romelwa ga dikgatišo dinageng tšeo ka bohlale. Ngwanabo rena Jürgen Rundel o be a etelela pele modirong wo ka mafolofolo. Ke bile le tokelo ya go šoma le yena gomme ka morago ka kgopelwa go okamela modiro wa go fetolelwa ga maleme a lesome a ka Bohlabela bja Yuropa. Jürgen le mosadi wa gagwe e lego Gertrude, ba tšwela pele ba hlankela ka potego e le babulamadibogo ba ba kgethegilego kua Jeremane. Go thoma ka 1978, lekala la Austria le ile la fetolela dimakasine go dirišwa lenaneo le itšego la khomphutha ka maleme a tshelelago gomme la di gatiša ka motšhene o monyenyane. Le gona re ile ra romela dipeeletšo tša dimakasine dinageng tšeo di bego di di kgopetše. Otto Kuglitsch, yoo ga bjale a hlankelago le mosadi wa gagwe ofising ya lekala ya Jeremane, o be a etelela pele medirong ye.
Bana babo rena ba dinageng tša ka Bohlabela bja Yuropa le bona ba be ba itirela dikgatišo ka metšhene ya go dira dikopi goba ba di gatiša go tšwa dipoleiting tša go gatiša tšeo ba di rometšwego. Lega go le bjalo, ba be ba sa hloka thušo e tšwago dinageng tše dingwe. Jehofa o ile a šireletša modiro wo, gomme rena mo lekaleng, re ile ra rata bana babo rena bao ba bego ba swanetše go hlankela Jehofa maemong a thata le ka tlase ga thibelo yeo e tšerego nywaga e mentši.
LEETO LE LE KGETHEGILEGO LA GO YA ROMANIA
Ka 1989, ke ile ka ba le tokelo ya go ya Romania le Ngwanabo rena Theodore Jaracz wa Sehlopha se Bušago. Morero wa leeto le e be e le go yo thuša bana babo rena ba bantši go boela ka mokgatlong. Go thoma ka 1949, ba ile ba tlogela mokgatlo ka mabaka a fapafapanego gomme ba ithomela diphuthego. Lega go le bjalo, ba ile ba tšwela pele go dira boboledi le go kolobetša batho. Le bona ba ile ba golegwa ka baka la go gana go ya ntweng, go fo swana le bana babo rena bao e bego e le karolo ya mokgatlo wo o bego o tsebja ntlongkgolo. Modiro wa rena o be o sa thibetšwe kua Romania, ka gona re ile ra bokana ka sephiring legaeng la Ngwanabo rena Pamfil Albu, re na le bagolo ba bane bao ba bego ba etelela pele le baemedi bao ba kgethilwego ke mokgatlo ba Komiti ya Naga ya Romania. Le gona re ile ra tla le toloki go tšwa Austria, e lego Rolf Kellner.
Bošegong bja bobedi bja seboka sa rena, Ngwanabo rena Albu o ile a phegelela bagologotee le yena ba bane gore ba boele ka mokgatlong ka go ba botša gore: “Ge e ba re sa dire seo gona bjale, go ka direga gore se ke sebaka sa rena sa mafelelo.” Mafelelong, bana babo rena ba e ka bago ba 5 000 ba ile ba boela ka mokgatlong. Ruri Jehofa o ile a fenya gomme Sathane a lahlegelwa o šoro!
Go ya mafelelong a 1989, pele ga ge mmušo wa Makomanisi wa ka Bohlabela bja Yuropa o ka wa, Sehlopha se Bušago se ile sa kgopela gore nna le mosadi wa ka re tle ntlongkgolo kua New York. Se se ile sa re makatša kudu. Re thomile go hlankela Bethele ya Brooklyn ka July 1990. Ka 1992, ke ile ka kgethwa gore ke be mothuši wa Komiti ya Tirelo ya Sehlopha se Bušago, gomme ga e sa le go tloga ka July 1994, ke bile le tokelo ya go hlankela Sehlopheng se Bušago.
GO LEBELELA TŠA KUA MORAGO LE TŠA KUA PELE
Nywaga ya ge ke be ke šoma hoteleng e fetile kgale. Ga bjale ke thabela tokelo ya go kgatha tema go lokišetšeng dijo tša moya le go di nea bana bešo lefaseng ka bophara. (Mat. 24:45-47) Ge ke lebelela morago nywageng ya ka godimo ga e 50 ke le tirelong ya nako e tletšego, ga go seo nka se bolelago ntle le go leboga Jehofa le go thabela tsela yeo a šegofaditšego borwarre bja rena bja lefase ka bophara. Ke thabela go ya dikopanong tša rena tša ditšhabatšhaba, moo go gatelelwago kudu gore re swanetše go ithuta ka Tatago rena wa legodimong e lego Jehofa le ka therešo ya Beibele.
Ke rapelela gore batho ba bangwe ba dimilionemilione le bona ba ithute Beibele, ba amogele therešo gomme ba hlankele Jehofa ka botee le bana babo rena ba Bakriste lefaseng ka bophara. (1 Pet. 2:17) Le gona ke lebeletše pele ge ke tla be ke le legodimong ke bona bahu ba tsošwa mo lefaseng gomme mafelelong, ke hwetša tate wa ka wa madi. Ke holofela gore yena, mma le metswalo ya ka e rategago ka moka ga bona ba tla rata go hlankela Jehofa Paradeiseng.
Ke lebeletše pele ge ke tla be ke le legodimong ke bona bahu ba tsošwa mo lefaseng gomme mafelelong, ke hwetša tate wa ka wa madi


c: text/html

text:
Kgaolo 2: Serapa se Sebotse
BONA lefase mo seswantšhong se! Ruri dilo ka moka ke tše dibotse! Bona bjang, dihlare, matšoba le diphoofolo ka moka. Na o ka kgona go šupa tlou le ditau?
Serapa se se sebotse se bile gona bjang? Anke re bone kamoo Modimo a ilego a re lokišeletša lefase ka gona.
Modimo o thomile ka go mediša bjang bjo botala gore bo apeše lefase. Le gona o ile a mediša dimela tša mehuta ka moka le dihlare. Dilo tše di thuša go dira gore lefase e be le lebotse. Eupša ga di dire seo feela. Tše dintši tša tšona di re nea dijo tše dibose kudu.
Ka morago Modimo o ile a dira dihlapi gore di phele ka meetseng gomme a dira dinonyana gore di fofe sebakabakeng. O ile a dira dimpša, dikatse le dipere; diphoofolo tše dikgolo le tše dinyenyane. Ke diphoofolo dife tšeo di phelago kgauswi le ga geno? Na ga se ra swanela go thabišwa ke gore Modimo o re diretše dilo tše ka moka?
Mafelelong Modimo o ile a dira karolo e nngwe ya lefase gore e be lefelo le lebotse kudu. O ile a bitša lefelo leo gore ke serapa sa Edene. Se be se ratega kudu. Dilo ka moka tša moo e be e le tše dibotse. Modimo o be a nyaka gore lefase ka moka le swane le serapa se se sebotse seo a se dirilego.
Eupša lebelela seswantšho se sa serapa gape. Na o a tseba gore ke eng seo Modimo a ilego a bona se se gona? Anke re bone.
Genesi 1:11-25; 2:8, 9.
Dipotšišo
- Modimo o ile a lokišeletša lefase bjang gore e be legae la rena?
- Bolela mehutahuta ya diphoofolo tšeo Modimo a di dirilego. (Lebelela seswantšho.)
- Ke ka baka la’ng serapa sa Edene se be se ratega kudu?
- Modimo o be a nyaka gore lefase ka moka le fetoge eng?
Dipotšišo tša tlaleletšo
- Bala Genesi 1:11-25.
Modimo o bopile eng letšatšing la boraro la tlholo? (Gen. 1:12)
Go ile gwa direga’ng letšatšing la bone la tlholo? (Gen. 1:16)
Ke mehuta efe ya diphoofolo yeo Modimo a ilego a e bopa letšatšing la bohlano le la botshelela? (Gen. 1:20, 21, 25)
- Bala Genesi 2:8, 9.
Ke dihlare dife tše pedi tše di kgethegilego tšeo Modimo a ilego a di mediša serapeng sa Edene, gona di be di swantšhetša’ng?

robotstxt: allowed

filter: keep


text:
BAFSA BA A BOTŠIŠA
Na go na le Taba Gore ke Theetša Mmino Ofe?
“Ke thoma letšatši la ka ka go letša mmino. Ge ke tsena ka koloing ke letša mmino. Ge ke dutše ka gae ke iketlile, ke hlwekiša le ge ke bala, ke letša mmino. Ke dula ke theeditše mmino.”—Carla.
Na o rata mmino go swana le Carla? Ge e ba go le bjalo, sehlogo se se tla go thuša gore o thabele mehola ya go theetša mmino, go tseba dikotsi tša mmino gotee le go kgetha mmino o swanetšego.
Mehola
Go theetša mmino go ka swantšhwa le go ja dijo. Go botse gore o je dijo tša maleba ka tekanyo e swanetšego. Ela hloko se:
Mmino o ka fetoša tsela yeo o ikwago ka yona.
“Ge letšatši le sa ntshepelele gabotse, ke letša mmino wo ke o ratago ke moka ka ikwa ke le kaone.”—Mark.
Mmino o ka go gopotša dilo tša nakong e fetilego.
“Gantši koša e itšego e ka nkgopotša selo se sengwe se se thabišago, e lego seo se dirago gore ka mehla ke thabele go e kwa.”—Sheila.
Mmino o ka kopanya batho.
“Ke be ke le kopanong ya ditšhabatšhaba ya Dihlatse tša Jehofa moo ke ilego ka lla ge go be go opelwa koša ya mafelelo. Le ge re be re bolela maleme a sa swanego, re ile ra kopanywa ke mmino.”—Tammy.
Mmino o ka dira gore o be le dika tše dibotse.
“Go ithuta go bapala seletšo sa mmino go ka go thuša go ba le boitshwaro le kgotlelelo. Ga se selo seo o ka se kgonago ka letšatši. O ka kgona ka go dula o se bapala.”—Anna.
Na o be o tseba? Puku e kgolo ya Beibele e lego Dipsalme e na le dikoša tše 150.
Dikotsi
Go swana le dijo tšeo di nago le mpholo, mmino o mongwe o ka ba kotsi. Ela hloko mabaka a.
Dikoša tše dintši di na le mantšu ao a bolelago ka thobalano.
“O ka re dikoša ka moka tšeo di ratwago di bolela ka thobalano. Ga di sa fihla selo le gatee.”—Hannah.
Beibele e re: “Anke bootswa le ditšhila tša mohuta o mongwe le o mongwe goba megabaru le go bolelwa di se ke tša bolelwa gare ga lena.” (Baefeso 5:3) Ipotšiše, ‘Na mmino wo ke o theetšago o dira gore ke se kwe taelo yeo?’
Mmino o mongwe o ka dira gore o ikwe o nyamile.
“Ka dinako tše dingwe ke lala ke sa robala ke theeditše mmino wo o dirago gore ke nagane ka dilo tšeo di nkgateletšago. Mmino o nyamišago o ntira gore ke be le menagano e sa kgahlišego.”—Tammy.
Beibele e re: “Go feta tšohle tšeo di swanetšego go šireletšwa, šireletša pelo ya gago ka gobane methopo ya bophelo e tšwa go yona.” (Diema 4:23) Ipotšiše, ‘Na mmino wo ke o theetšago o dira gore ke nagane ka dilo tše mpe?’
Mmino o mongwe o ka go dira gore o galefe.
“Mmino wo o tutueletšago kgalefo, go se ithate le lehloyo, ke molaba o kotsi go nna. Ke hlokometše gore o ntira gore ke ikwe ka tsela e itšego ka morago ga gore ke theetše mmino o bjalo. Lapa lešo le lona le lemogile seo.”—John.
Beibele e re: ‘Di lahleleng ka moka kgole le lena, e lego kgalefo, pefelo, bobe, polelo e gobošago le polelo e lešago dihlong e tšwago molomong wa lena.’ (Bakolose 3:8) Ipotšiše, ‘Na mmino wo ke o theetšago o ntira gore ke be bogale, mohlomongwe ke se be le taba le batho ba bangwe?’
O swanetše go dira’ng? Kgetha mmino wo o o theetšago. Se ke seo mofsa yo a bitšwago Julie a lekago go se dira. O re: “Ka mehla ke lekodišiša mmino wa ka ke moka ka phumola dikoša ka moka tšeo di sa swanelago. Ga se ka mehla go lego bonolo eupša ke a tseba gore seo ke se dirago se lokile.”
Kgarebe yeo e bitšwago Tara e leka go dira se se swanago. E re: “Ka dinako tše dingwe go ka bapalwa koša yeo e nago le moretheto o bose radiong, eupša ka moragonyana ka kwa mantšu a yona a sa kgahliše ke moka ka fetoša seteišene. Go dira seo go swana le go tlogela go ja khekhe e bose ka morago ga gore o e kgeme ga tee! Eupša ge e ba ke kgona go tlogela go theetša koša yeo e bolelago ka thobalano, nka kgona go se be le thobalano pele ga lenyalo. Ga ke nyake go tšeela fase tutuetšo yeo mmino o ka bago le yona go nna.”
Ithute ka mo go Oketšegilego
“LE DULENG LERATONG LA MODIMO”
Kamoo o ka Kgethago Boithabišo bjo bo Lokilego
Go na le dipotšišo tše tharo tšeo di ka go thušago gore o kgethe ka bohlale.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Petro 3:1-18
3 Baratiwa, le bjale ke lengwalo la bobedi le ke le ngwalelago lona leo go lona go etša lengwalong la ka la pele,+ ke le gopotšago ditaba tše dingwe ka go tsoša matla a lena a go nagana gabotse,+2 gore le gopole mantšu a boletšwego pele ke baporofeta+ ba bakgethwa gotee le taelo ya Morena le Mophološi ka baapostola ba lena.+3 Sa pele, tsebang gore mehleng ya bofelo+ go tla tla bakweri+ ka dikwero tša bona, ba yago ka dikganyogo tša bona+4 ba re:+ “Go ba gona mo ga gagwe mo go holofeditšwego go kae?+ Ruri, ga e sa le go tloga letšatšing leo borakgolokhukhu ba rena ba robetšego ka lona lehung, dilo tšohle di sa le ka tsela yeo di bego di le ka yona mathomong a tlholo.”+5 Gobane ba hlokomologa ka boomo taba ya gore kgale go kile gwa ba le magodimo+ le lefase leo le tšwilego le tiile meetseng+ le gare ga meetse+ ka lentšu la Modimo;6 ka go dirišwa ga tšona, lefase la nakong yeo le ile la senywa ge le be le apešwa ke meetse.+7 Eupša ka lona lentšu leo, magodimo+ le lefase+ tšeo gona bjale di lego gona di boloketšwe mollo,+ di lotetšwe letšatši la kahlolo+ le la tshenyego ya batho ba sa boifego Modimo.+8 Lega go le bjalo, anke taba ye e se ke ya le širegela baratiwa, gore letšatši letee go Jehofa le etša nywaga e sekete (1 000) gomme nywaga e sekete (1 000) e etša letšatši letee.+9 Jehofa ga a diege mabapi le kholofetšo ya gagwe,+ go etša ge batho ba bangwe ba go tšea e le go diega, eupša ga a le felele pelo ka gobane ga a rate gore go fedišwe le ge e le mang, eupša o rata gore bohle ba fihlelele boitsholo.+10 Fela letšatši la Jehofa+ leo ka lona magodimo a tlago go feta+ ka lešata leo le sa letelwago+ le tla tla go etša lehodu,+ dikarolo tša ona ka ge di tla ba di fiša kudu di tla tologa+ gomme lefase+ le mediro ye e lego go lona di tla utologa.*+11 Ka ge dilo tše ka moka di tla tologa ka tsela yeo, gona le hlokomeleng mohuta wa batho bao le swanetšego go ba bona ditirong tše kgethwa tša boitshwaro le medirong ya boineelo go Modimo,12 ge le dutše le letile+ e bile le dula le nagana ka go ba gona ga letšatši la Jehofa,+ leo ka lona magodimo a tlago go fedišwa ka mollo+ gomme dikarolo tša ona tša tologa ka baka la go fiša kudu!13 Eupša go na le magodimo a mafsa+ le lefase le lefsa+ tše re di letetšego go ya ka kholofetšo ya gagwe gomme toko e tla aga go tšona.+14 Ka gona baratiwa, ka ge le letetše dilo tše, dirang sohle se le ka se kgonago gore mafelelong a le hwetše le se na sepatso+ le bile le hloka sekodi gomme le le khutšong.+15 Go feta moo, tšeang go se fele pelo ga Morena wa rena e le phološo, go etša ge ngwanabo rena yo a rategago Paulo le yena go ya ka bohlale+ bjo a bo neilwego a ile a le ngwalela,+16 a bolela ka dilo tše go etša ge a bolela ka tšona mangwalong a gagwe ka moka. Lega go le bjalo, go ona go na le dilo tše dingwe tšeo go lego thata go di kwešiša gomme bao ba sa šetšego le bao ba sa tsepamago ba a di kgopamiša, go etša ge ba kgopamiša le Mangwalo+ a mangwe ka moka, ba ipakela tshenyego.17 Ka gona baratiwa, ka go tseba se e sa le pele,+ itišeng gore le se ke la fapošwa le bona ka phošo ya batho bao ba se nago molao gomme la se sa ba bao ba tiilego.+18 Aowa, eupša tšwelang pele le gola bothong bjo bogolo bja Modimo le tsebong ya go tseba Morena le Mophološi wa rena Jesu Kriste.+ Letago a le išwe go yena gona bjale le go iša mehleng e sa felego.+


text:
BAFSA BA A BOTŠIŠA
Ke ka Baka La’ng ke Swanetše go Thuša ba Bangwe?
Diphiri tše pedi tšeo ba bantši ba sa di tsebego
Sephiri sa Pele: Go fa ke go fega!
Batho ba tla bona gore o rata go fa. Ka go re’alo le bona ba tla go fa. Beibele e re:
“Tlwaelang go fa gomme batho ba tla le fa. . . . Kelo yeo le elago ka yona, le lena ba tla le elela ka yona.”—Luka 6:38.
“Tsela yeo le swarago ba bangwe ka yona le bona ba tla le swara ka yona.”—Luka 6:38, Contemporary English Version.
Sephiri sa Bobedi: Motho ke motho ka batho!
Go thuša ba bangwe go go okeletša seriti gomme go dira gore o ikwe o kgotsofetše ka baka la go fa ba bangwe. Beibele e re:
“Go na le lethabo le legolo go neeng go feta go amogeleng.”—Ditiro 20:35.
“Ge o dira monyanya, o laletše badiidi, digole, dihlotša le difofu, wena o tla thaba gobane bona ga ba na seo ba tlago go go bušetša sona.”—Luka 14:13, 14.
Bafsa bao ba ratago batho
Bafsa bao ba ratago batho ba gona kae le kae! Ela hloko mehlala e mengwe.
“Ka dinako tše dingwe ge ke nyaka go itulela sofeng ke bogele Thelebišene, ke dula ke nagana ka mma le tate, bao ba šomago ka thata bao ba tla bago ba lapile ge ba fihla gae. Ka gona ke a emelela ka hlatswa dibjana, ka hlwekiša ntlo le go phumola marole. Ke moka ka ba direla kofi ka gobane batswadi ba ka ba rata kofi. Ge mma a fihla gae, o re: ‘Basadi, go hlwekile ka mo! E bile go nkga bose. Ke a leboga ngwanaka!’ Go a nthabiša go direla mma le tate selo se sebotse sa mohuta wo.”—Casey.
“Ga e sa le batswadi ba ka ba nthekga, ba mpha selo se sengwe le se sengwe seo ke se hlokago. Ngwagola ge ba be ba na le bothata bjo bogolo bja koloi, ke ile ka ba fa tšhelete ya gore ba e lokiše, gaešita le ge yeo e be e le tšhelete e ntši yeo ke bego ke ipoloketše yona. Bona ba ile ba thoma ba gana, eupša ke ile ka ba gapeletša. Ke bone tšhelete yeo e se selo ge e bapetšwa le seo ba ntiretšego sona. Ke ile ka ikwa ke thabile ka go ba fa ka tsela yeo.”—Holly.
Na o be o tseba? Bafsa ba bantši ba Dihlatse tša Jehofa ba ile ba hwetša lethabo leo le tlišwago ke go thuša ba bangwe ka modiro wa lefase ka bophara wa go ruta ka Beibele. Ba bangwe ba ile ba ba ba hudugela dinageng tše dingwe moo go nyakegago barutiši ba bantši ba Beibele.
“Ke ile ka tloga United States ka ya Mexico go thuša go ruta batho Beibele. Ka dinako tše dingwe go thata go fa batho tšhelete le dilo tše dingwe ka gobane ga ke na selo. Eupša ke lemogile gore ge ke gafa nako ya ka le matla a ka bodireding, seo ke selo se sekaone go feta go fa motho dilo tšeo di rekwago ka tšhelete.”—Evan.
Nka thuša bjang ba bangwe?
Na o ka thabela go hwetša lethabo leo le tlišwago ke go thuša ba bangwe? Ka mo tlase go na le lelokelelo la dilo tšeo di ka go thušago.
Go thuša lapa leno:
Swiela, hlatswa dibjana goba o hlwekiše ka phaphošing—ntle le gore o kgopelwe
Apea
Ngwalela batswadi ba gago karata ya go ba leboga
Thuša ngwaneno ka mošomo wa sekolo
Go thuša bao e sego ba geno:
Romela motho yo a babjago karata
Hlwekišetša motho yo a godilego jarata
Etela motho yo mongwe yo a babjago yo a ka se kgonego go tšwa ka ntlong
Reka mpho gomme o fe motho yo mongwe yoo dilo di sa mo sepelelego gabotse
Temošo: Leka go tla ka dikgopolo. Ke moka o ipeele pakane ya go thuša motho o tee bekeng ye. O ka se kgolwe tsela yeo o tlago go ikwa o thabile ka yona ka morago!
“Ge o thuša batho ba bangwe, o tlo thaba. O ikwa o kgotsofaditšwe ke gore o dirile selo se sengwe se sekaone gomme o a bona gore batho ba bangwe ba thabela seo. O ka thabišwa ke go dira seo—gaešita le ge mathomong o be o sa nagane gore o tla se thabela. Seo o se dirilego se ka fo se kwale e le go ikgafa, ka gobane mafelelong go na le seo o se hwetšago.”—Alana.
Ithute ka mo go Oketšegilego
DIPUKU LE DIPOROUTŠHA


text:
KGAOLO YA SENYANE
Na re Phela “Mehleng ya Bofelo”?
Ke ditiragalo dife tšeo di diregago mehleng ya rena tšeo di ilego tša bolelwa e sa le pele ka Beibeleng?
Lentšu la Modimo le bolela gore batho ba be ba tla ba bjang “mehleng ya bofelo”?
Ke dilo dife tše dibotse tšeo Beibele e di bolelago e sa le pele mabapi le ‘mehla ya bofelo’?
1. Ke kae moo re ka ithutago ka bokamoso?
NA O kile wa bogela ditaba thelebišeneng gomme wa ipotšiša gore, ‘Na bokamoso bja lefase le e tla ba bofe?’ Dilo tše di setlago pelo di direga ka lebelo e bile di sa letelwa moo e lego gore ga go motho yo a ka bolelago e sa le pele ka seo se ka diregago gosasa. (Jakobo 4:14) Lega go le bjalo, Jehofa o tseba seo se tlago go direga nakong e tlago. (Jesaya 46:10) Kgale-kgale, Lentšu la gagwe e lego Beibele, le ile la bolela e sa le pele e sego feela ka dilo tše mpe tšeo di diregago mehleng ya rena eupša le ka dilo tše di kgahlišago tšeo di tlago go direga kgaufsinyane.
2, 3. Ke potšišo efe yeo barutiwa ba ilego ba e botšiša Jesu, gomme o ile a araba bjang?
2 Jesu Kriste o boletše ka Mmušo wa Modimo, woo o tlago go fediša bokgopo gomme o dire lefase gore e be paradeise. (Luka 4:43) Batho ba be ba nyaka go tseba gore Mmušo o tla tla neng. Ge e le gabotse, barutiwa ba Jesu ba ile ba mmotšiša gore: “Pontšho ya go ba gona ga gago le ya bofelo bja tshepedišo ya dilo e tla ba eng?” (Mateo 24:3) Ge a araba, Jesu o ile a ba botša gore ke Jehofa Modimo a nnoši yo a tsebago gabotse gore bofelo bja tshepedišo ye ya dilo bo tla tla neng. (Mateo 24:36) Eupša Jesu o ile a bolela e sa le pele ka dilo tšeo di tlago go direga lefaseng pele ga ge Mmušo o tliša khutšo ya kgonthe le polokego bathong. Seo a ilego a se bolela se a direga ga bjale!
3 Pele re hlahloba bohlatse bja gore re phela ‘bofelong bja tshepedišo ya dilo,’ anke ka bokopana re ahla-ahleng ka ntwa yeo ka ntle le pelaelo go se nago motho yo a ka bago a ile a e bona. E diregile magodimong a sa bonagalego, gomme ditla-morago tša yona di a re kgoma.
NTWA LEGODIMONG
4, 5. (a) Ke’ng seo se ilego sa direga legodimong kapejana ka morago ga ge Jesu a beilwe e le Kgoši? (b) Go ya ka Kutollo 12:12, mafelelo a ntwa ya kua legodimong e be e tla ba afe?
4 Kgaolo e fetilego ka pukung ye e hlalositše gore Jesu Kriste o bile Kgoši legodimong ka ngwaga wa 1914. (Daniele 7:13, 14) Kapejana ka morago ga ge a amogetše matla a Mmušo, Jesu o ile a tšea kgato. Beibele e re: “Ntwa ya tsoga legodimong. Mikaele [leina le lengwe la Jesu] le barongwa ba gagwe ba lwa le drakone [Sathane Diabolo], gomme drakone le barongwa ba yona ba lwa.” * Sathane le barongwa ba gagwe ba babe e lego batemona, ba ile ba fenywa gomme ba rakwa legodimong ba rakelwa lefaseng. Barwa ba Modimo ba botegago ba moya ba ile ba thabela gore Sathane le batemona ba gagwe ba rakilwe. Lega go le bjalo, batho ba be ba ka se be le lethabo leo. Ka lehlakoreng le lengwe, Beibele e ile ya bolela e sa le pele gore: “Go madimabe lefase . . . , gobane Diabolo o theogetše go lena a galefile kudu, ka ge a tseba gore o na le nako e kopana.”—Kutollo 12:7, 9, 12.
5 Hle ela hloko ditla-morago tšeo di bego di tla ba gona tša ntwa ya legodimong. Ka bogale bja gagwe, Sathane o be a tla tliša madimabe goba mathata go bao ba lego lefaseng. Ka ge o tla bona, ga bjale re phela nakong yeo ya madimabe. Eupša a tla ba gona ka lebakanyana—ka “nako e kopana” feela. Gaešita le Sathane o lemoga seo. Beibele e šupa nako ye e le ‘mehla ya bofelo.’ (2 Timotheo 3:1) Re ka thaba gakaakang gore Modimo kgaufsinyane o tla fediša tutuetšo ya Diabolo godimo ga lefase! Anke re ahla-ahleng tše dingwe tša dilo tšeo Beibele e di boletšego e sa le pele tšeo di diregago ga bjale. Dilo tše di hlatsela gore re phela mehleng ya bofelo le gore Mmušo wa Modimo kgaufsinyane o tla tliša ditšhegofatšo tša ka mo go sa felego go bao ba ratago Jehofa. Sa mathomo, a re hlahlobeng dibopego tše nne tša pontšho yeo Jesu a boletšego gore e be e tla swaya nako yeo re phelago go yona.
DITIRAGALO TŠE DIKGOLO TŠA MEHLA YA BOFELO
6, 7. Mantšu a Jesu mabapi le dintwa le tlhaelelo ya dijo a phethagala bjang lehono?
6 “Setšhaba se tla tsogela setšhaba, mmušo wa tsogela mmušo.” (Mateo 24:7) Batho ba dimilione ba bolailwe dintweng nywageng e 100 e fetilego. Radihistori yo mongwe wa mo-Brithania o ngwadile gore: “Lekgolo la bo-20 la nywaga le bile le tšhollo e kgolo kudu ya madi go ya ka pego ya histori. . . . E be e le ngwaga-kgolo wa ntwa e sa kgaotšego, mo go bilego le dinako tše sego kae tša go se be le ntwa e rulagantšwego lefelong le itšego.” Pego e tšwago go Worldwatch Institute e hlalosa gore: “Batho ba bontši bjo bo ipoeleditšego gararo ba bile bahlaselwa ba ntwa ngwaga-kgolong [wa bo-20] ge go bapetšwa le bao ba bilego bahlaselwa dintweng ka moka tša go tloga lekgolong la pele la nywaga AD go fihla ka 1899.” Batho ba ka godimo ga dimilione tše 100 ba hwile ka baka la dintwa tšeo di bilego gona ga e sa le go tloga ka 1914. Gaešita le ge re tseba manyami a go hwelwa ke motho o tee yo re mo ratago ntweng, manyami le bohloko tšeo di tlaišitšego batho ba dimilione tše dintši bao ba hwetšwego ke baratiwa ba bona ke tšeo re sa kgonego go di akanya.
7 “Go tla ba le tlhaelelo ya dijo.” (Mateo 24:7) Banyakišiši ba bolela gore tšweletšo ya dijo e oketšegile kudu nywageng e 30 e fetilego. Lega go le bjalo, tlhaelelo ya dijo e tšwela pele ka gobane batho ba bantši ga ba na tšhelete e lekanego gore ba ka reka dijo goba lefelo leo ba ka bjalago dibjalo go lona. Batho ba bantši ba fetago dimilione tše sekete ba phela ka tlala. Mokgatlo wa Lefase wa tša Maphelo o akanyetša gore phepompe ke sebaki se segolo sa mahu a bana ba fetago dimilione tše hlano ka ngwaga.
8, 9. Ke’ng seo se bontšhago gore diporofeto tša Jesu mabapi le ditšhišinyego tša lefase le leuba la malwetši di a phethagala?
8 “Go tla ba le ditšhišinyego tša lefase tše dikgolo.” (Luka 21:11) Go ya ka U.S. Geological Survey, go letetšwe gore go be le palogare ya ditšhišinyego tše dikgolo tša lefase tše 19 ngwaga le ngwaga. Ditšhišinyego tše ke tše matla kudu go ka senya meago le go paleša lefase. Le gona go ya ka palogare, ngwaga le ngwaga go bile le ditšhišinyego tša lefase tše matla kudu go ka senya meago ka mo go feletšego. Dipego tšeo di lego gona di bontšha gore ga e sa le go tloga ka 1990 ditšhišinyego tša lefase di bolaile batho ba fetago dimilione tše pedi. Mothopo o mongwe o re: “Tšwelopele ya tša thekinolotši e lekile ganyenyane feela gore e fokotše palo ya mahu.”
9 “Go tla ba le . . . leuba la malwetši.” (Luka 21:11) Go sa šetšwe tšwelopele ya tša kalafo, malwetši a mafsa le a kgale a hlasela batho. Pego e nngwe e bolela gore malwetši a 20 a tsebjago kudu—a akaretšago bolwetši bja mafahla, malaria le kholera—a atile kudu nywaga-someng e sa tšwago go feta, gomme go ba thata kudu le go feta gore mehuta e mengwe ya malwetši e fodišwe ka go dirišwa ga diokobatši. Ge e le gabotse, mo e ka bago malwetši a mafsa a 30 a tšweletše. A mangwe a ona ga go tsebje gore a alafša ka eng e bile a kotsi.
BATHO BA MEHLENG YA BOFELO
10. Ke mekgwa efe yeo e boletšwego e sa le pele go 2 Timotheo 3:1-5 yeo o e bonago bathong lehono?
10 Ka ntle le go hlalosa ka ditiragalo tše itšego tša lefase, Beibele e boletše e sa le pele gore mehla ya bofelo e tla bonagala ka phetogo lekokong la batho. Moapostola Paulo o hlalositše seo batho ka kakaretšo ba tlago go ba sona. Go 2 Timotheo 3:1-5 re bala gore: “Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.” Ka bokopana, Paulo o boletše gore batho e tla ba
baithati
barati ba tšhelete
ba go se kwe batswadi
ba go se botege
ba ba se nago maikwelo a borutho a tlhago
ba se nago boitshwaro
ba bogale
ba ratago maipshino go e-na le go rata Modimo
ba ba nago le sebopego sa boineelo go Modimo eupša ba latola matla a bjona
11. Psalme 92:7 e hlalosa bjang seo se tlago go diragalela ba babe?
11 Na batho ba itshwere ka tsela e bjalo tikologong ya geno? Ga go pelaelo gore ba bjalo. Gohle go na le batho bao ba nago le mekgwa e mebe. Se se bontšha gore Modimo kgaufsinyane o tla tšea kgato, ka gobane Beibele e re: “Ba babe xe ba hloxa wa mabyang, ’me ba-dira-bobe bohle xe ba taxa wa matšoba, sa bôná ké xo y’o lôba ya ba moka.”—Psalme 92:7.
DITIRAGALO TŠE DI KGAHLIŠAGO!
12, 13. ‘Tsebo ya therešo’ e atile bjang ‘lebakeng le la bofelo’?
12 Mehla ya bofelo ruri e tletše ka madimabe bjalo ka ge Beibele e boletše e sa le pele. Lega go le bjalo, lefaseng le la mathata, go na le ditiragalo tše di kgahlišago gare ga barapedi ba Jehofa.
13 Puku ya Beibele ya Daniele e boletše e sa le pele gore ‘tsebo ya therešo e tlo ata.’ Seo se be se tla direga neng? ‘Lebakeng la bofelo.’ (Daniele 12:4) Jehofa o thušitše bao ba kganyogago e le ka kgonthe go mo hlankela le go gola kwešišong ya Beibele, kudu-kudu ga e sa le go tloga ka 1914. Ba kwešišitše mo gontši kudu ka ditherešo tše di kgahlišago mabapi le leina la Modimo le morero wa gagwe, sehlabelo sa topollo sa Jesu Kriste, boemo bja bahu gotee le tsogo. Go feta moo, barapedi ba Jehofa ba ithutile kamoo ba ka phelago maphelo a bona ka tsela yeo e ba holago le yeo e tumišago Modimo. E bile ba hweditše kwešišo e kwagalago ya seo Mmušo wa Modimo o se phethago le kamoo o tlago go lokiša dilo lefaseng. Ke’ng seo ba se dirago ka tsebo ye? Potšišo yeo e re tliša boporofeteng bjo bongwe gape bjo bo phethagalago mehleng ye ya bofelo.
14. Go bolelwa ga ditaba tše dibotse tša Mmušo go phatlaletše gakaaka’ng lehono, gomme ke bomang bao ba di bolelago?
14 Boporofeteng bja gagwe mabapi le “bofelo bja tshepedišo ya dilo,” Jesu Kriste o itše: “Ditaba tše tše dibotse tša mmušo di tla bolelwa lefaseng ka moka leo go agilwego go lona.” (Mateo 24:3, 14) Ditaba tše dibotse tša Mmušo—seo Mmušo e lego sona, seo o tlago go se dira le kamoo re ka hwetšago ditšhegofatšo tša wona—di bolelwa dinageng tše di fetago 230 ka maleme a fetago 400 go dikologa lefase. Dihlatse tša Jehofa tše dimilione di bolela ditaba tše dibotse tša Mmušo ka mafolofolo. Di tšwa “ditšhabeng tšohle le melokong yohle le merafong yohle le malemeng ohle.” (Kutollo 7:9) Dihlatse di swara dithuto tše di sa lefelelwego tša magae tša Beibele le batho ba dimilione bao ba nyakago go tseba seo ge e le gabotse Beibele e se rutago. Ye ruri ke phethagalo e kgahlišago ya boporofeta, kudu-kudu ka ge Jesu a boletše e sa le pele gore Bakriste ba therešo ba tla ba “ba hloilwego ke batho bohle”!—Luka 21:17.
KE’NG SEO O TLAGO GO SE DIRA?
15. (a) Na o a dumela gore re phela mehleng ya bofelo, gona ka baka la’ng? (b) Ke’ng seo “bofelo” bo tlago go se bolela go bao ba ganetšago Jehofa le go bao ba ikokobeletšago pušo ya Mmušo wa Modimo?
15 Ka ge diporofeto tše dintši kudu tša Beibele di phethagala lehono, na ga o dumele gore re phela mehleng ya bofelo? Ka morago ga ge Jehofa a kgotsofetše ka taba ya go bolelwa ga ditaba tše dibotse, “bofelo” bo tla tla e le ka kgonthe. (Mateo 24:14) “Bofelo” bo bolela nako yeo ka yona Modimo a tlago go fediša bokgopo lefaseng. Jehofa o tla diriša Jesu le barongwa ba matla bakeng sa go fediša ka moka bao ba Mo ganetšago ka boomo. (2 Ba-Thesalonika 1:6-9) Sathane le batemona ba gagwe ba ka se sa hlwa ba fora ditšhaba. Ka morago ga seo, Mmušo wa Modimo o tla tšhollela ditšhegofatšo go batho ka moka bao ba ikokobeletšago pušo ya wona ya go loka.—Kutollo 20:1-3; 21:3-5.
16. Ke’ng seo e tlago go ba gabohlale go wena gore o se dire?
16 Ka ge bofelo bja tshepedišo ya Sathane bo batametše, re swanetše go ipotšiša, ‘Ke’ng seo ke swanetšego go ba ke se dira?’ Ke gabohlale go tšwela pele re ithuta mo go oketšegilego ka Jehofa le ka dilo tšeo a di nyakago go rena. (Johane 17:3) E-ba morutwana yo mafolofolo wa Beibele. Hlagolela mokgwa wa go kopanela ka mehla le bao ba tsomago go dira thato ya Jehofa. (Ba-Hebere 10:24, 25) Tsenya ka go wena tsebo e atilego yeo Jehofa Modimo a dirilego gore e hwetšwe ke batho lefaseng ka bophara, gomme o dire diphetogo tše di nyakegago bophelong bja gago e le gore o thabele go amogelwa ke Modimo.—Jakobo 4:8.
17. Ke ka baka la’ng go fedišwa ga ba babe go tla direga batho ba bantši ba sa itebetše?
17 Jesu o boletše e sa le pele gore batho ba bantši ba tla hlokomologa bohlatse bja gore re phela mehleng ya bofelo. Go fedišwa ga ba babe go tla tla ka lebelo le ka mo go sa letelwago. Go swana le lehodu ge le e-tla bošego, go tla direga batho ba bantši ba sa itebetše. (1 Ba-Thesalonika 5:2) Jesu o lemošitše ka gore: “Go etša feela kamoo mehla ya Noa e bego e le ka gona, le go ba gona ga Morwa wa motho go tla ba bjalo. Gobane go etša ge ba be ba le bjalo mehleng yeo ya pele ga meetse-fula, ba e-ja ba e-nwa, banna ba nyala le basadi ba nyalwa, go fihla letšatšing leo Noa a tsenego ka lona arekeng; gomme ba se ele hloko go fihla meetse-fula a e-tla a ba gogola ka moka.”—Mateo 24:37-39.
18. Ke temošo efe ya Jesu yeo re swanetšego go e ela hloko?
18 Ke ka baka leo Jesu a boditšego batheetši ba gagwe gore: “Itlhokomeleng gore dipelo tša lena di se ke tša imelwa ke bojagobe le go nwa kudu le dipelaelo tša bophelo, gomme ka tšhoganyetšo letšatši leo la le wela ka bjako go etša molaba. Gobane le tla tlela bohle bao ba dulago lefaseng. Ka gona, dulang le phakgame ka dinako tšohle le lopa gore le atlege ka go phonyokga dilo tše ka moka tše di reretšwego go direga, le go ema pele ga Morwa wa motho [le le ba amogelegago].” (Luka 21:34-36) Ke gabohlale gore re ele hloko kudu mantšu a a Jesu. Ka baka la’ng? Ka gobane bao ba amogelwago ke Jehofa Modimo le “Morwa wa motho” e lego Jesu Kriste, ba na le kholofelo ya go phologa bofelo bja tshepedišo ya Sathane ya dilo le kholofelo ya go phela ka mo go sa felego lefaseng le lefsa le le kgahlišago leo le lego kgaufsi kudu!—Johane 3:16; 2 Petro 3:13.
^ ser. 4 Bakeng sa tsebišo yeo e bontšhago gore Mikaele ke leina le lengwe la Jesu Kriste, bona Mametletšo, matlakala 218-19.
Ithute ka mo go Oketšegilego
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
KOPELO 123
Go Ikokobeletša Thulaganyo ya Modimo
1. Batho ba Jehofa lefaseng lohle,
Ge ba ruta batho bohle ka Mmušo,
Ba ikokobeletša pušo ya Jah.
Ba na le botee, ba a ratana.
(KHORASE)
Re tla dula re botegela Jah
Modimo wa rena.
O a re šetša, o a re rata,
Re botegela yena.
2. Re na le molaki le moya wa Jah.
Re thušwa go sepela le phuthego.
A re tieng matla, Mmopi a thabe.
Re rute batho melao ya gagwe!
(KHORASE)
Re tla dula re botegela Jah
Modimo wa rena.
O a re šetša, o a re rata,
Re botegela yena.
(Bona le Luka 12:42; Baheb. 13:7, 17.)


text:
MAHUMO AO A LEGO KA LENTŠUNG LA MODIMO | JEREMIA 51-52
Lentšu la Jehofa le Phethagala ka Botlalo
Jehofa o be a boletše ka go lebanya dilo tšeo di bego di tla direga
“Phadimišang mesebe”
“Bagale ba Babilona ba kgaoditše go lwa”
Pego ya Nabonidus e re: “Madira a Korese a ile a tsena Babilona ntle le go lwa.” Se se dumelelana le boporofeta bja Jeremia
“Babilona e tla ba mokgobo wa maswika [gomme ya ba] lešope go iša mehleng ya neng le neng”
Go thoma ka 539 B.C.E., botumo bja Babilona bo ile bja thoma go fokotšega. Alexander yo Mogolo o be a nyaka gore Babilona e be motsemošate wa gagwe, eupša a hwa go sa letelwa. Lekgolong la pele mengwaga, go be go sa na le Bajuda ba bangwe Babilona, ke ka baka leo moapostola Petro a ilego a nyaka go etela moo. Eupša lekgolong la bone la mengwaga C.E., motse woo e be e šetše e le lešope, gomme mafelelong o ile wa hwelela


text:
BAFSA BA A BOTŠIŠA
Ke Dire’ng ge Batho ba Bangwe ba Bolela ka Nna?
Lebaka leo le kwešago bohloko
Lesebo le lengwe le kotsi kudu—ka mohlala, o ka thomeletšwa e le feela gore o senywe leina. Eupša gaešita le ge lesebo leo le se kotsi, le ka kweša bohloko—kudukudu ge le dirwa ke motho yoo o bego o mo tšea e le mogwera!—Psalme 55:12-14.
“Ke ile ka hwetša gore mogwera wa ka o be a ntsheba, a re nna ga ke rate batho. Seo se ile sa nkweša bohloko! Ga ke kwešiše gore go re’ng a ka bolela selo sa mohuta wo.”—Ashley.
Therešo: Go sa šetšwe gore motho yo a go sebago ke mogwera goba go se bjalo, ga go thabiše go kwa gore batho ba bangwe ba go bolela gampe.
Lesebo—ga se ka mehla o ka kgonago go le thibela
Batho ba ka bolela ka wena ka mabaka a mmalwa, go akaretša ao a latelago:
Ka ge ba go rata. Ka tlhago batho ba rata go bolela ka ba bangwe. Ga go makatše ge re rata go bolela le ba bangwe (le go bolela ka bona). Ge e le gabotse, Beibele e re kgothaletša gore re ‘kgahlegele’ batho ba bangwe go fihla bokgoleng bjo itšego.—Bafilipi 2:4.
“Ga go selo sa go kgahliša seo o ka bolelago ka sona go feta go bolela ka batho ba bangwe!”—Bianca.
“Go bolela therešo, ke rata go tseba seo se diregago ka batho ba bangwe gomme ke bolele ka seo le ba bangwe. Ga ke tsebe gore go tlile bjang gore ke be ka tsela ye—ke fo kwa go kgahliša.”—Katie.
Ka ge ba lewa ke bodutu. Mehleng ya Beibele go be go na le batho bao ba bego ba “fetša nako ya bona ba sa dire selo ge e se go laodiša se sengwe goba go theetša selo se sengwe se sefsa.” (Ditiro 17:21) Go sa le bjalo le lehono!
“Ka dinako tše dingwe ge go sa direge selo sa go kgahliša, batho ba itlhamela dilo gore ba kgone go boledišana ka tšona.”—Joanna.
Ka ge ba inyatša. Beibele e na le mabaka a mabotse a go re lemoša ka bothata bja go ipapetša le ba bangwe. (Bagalatia 6:4) Ka maswabi, batho ba bangwe ba lwantšha go inyatša ka go seba ba bangwe.
“Gantši lesebo le lebe le go botša se sengwe ka batho bao ba le thomilego. Gantši le bolela gore ba jela motho yoo ba mo sebago mona. Ba phatlalatša mabarebare gore ba itire ba bakaone, go ikgodiša gore ba kaone go feta motho yoo.”—Phil.
Therešo: Go sa šetšwe gore o a rata goba ga o rate, batho ba tla bolela ka ba bangwe—go akaretša le wena.
Lesebo—ga se la swanela go go šulafaletša bophelo
Ge e le gabotse, o ka se kgone go thibela gore batho ba bolele ka wena, eupša o ka kgetha tsela yeo o tlago go arabela ka yona. Ge e ba o ekwa gore go tletše mabarebare ka wena, o na le dikgetho tše pedi.
KGETHO YA PELE: A hlokomologe. Gantši go kaone gore o hlokomologe mabarebare—kudukudu ge e ba e le a bošilo. Diriša keletšo ya Beibele e rego: “O se ke wa akgofela go kgopišega moyeng, gobane go kgopišega go agile sehubeng sa ditlaela.”—Mmoledi 7:9.
“Go ile gwa tlala mabarebare a gore ke ratana le mošemane yo mongwe—le mošemane wa gona ke be ke sa mo tsebe! Taba ya gona e ile ya mpolaiša disego.”—Elise.
“Go ba le botumo bjo bobotse go kgona go lwantšha go sebja. Le ge batho ba ka go bolela gampe, ge o na le botumo bjo bobotse, ga se batho ba bantši bao ba tlago go kgolwa seo. Seo o lego sona se tla go ntšha mathateng.”—Allison.
Keletšo: Ngwala (1) seo batho ba se boletšego ka wena le (2) kamoo se dirilego gore o ikwe ka gona. Gateetee ge o se na go ‘bolela o nnoši ka pelong ya gago,’ o ka hwetša go le bonolo gore o hlokomologe taba yeo.—Psalme 4:4.
KGETHO YA BOBEDI: Boledišana le motho yoo a a thomilego. Maemong a mangwe, o ka kwa mabarebare ao a go tshwenya moo o bonago go nyakega gore o boledišane le motho yo a a thomilego.
“Ge o ka ya go batho bao ba go sebilego, ba tla lemoga gore taba ke muši ga e lale. E bile go ka dira gore le kwane gomme le rarolle bothata.”—Elise.
Pele o ka ya go motho yo a go sebilego, ela hloko melao e latelago ya motheo ya Beibele gomme o ipotšiše le dipotšišo tše di latelago.
“Ge motho a fetola taba pele a ka ekwa, o bontšha bošilo.” (Diema 18:13) ‘Na ke tseba ditaba ka botlalo? Na ga se gwa direga gore motho yo a mpoditšego ka lesebo le ga se a kwešiša gabotse seo a se kwelego?’
‘Akgofela go kwa, o diege go bolela o be o diege go galefa.’ (Jakobo 1:19) ‘Na ruri ye ke nako e botse ya gore ke ye go motho yo a ntshebilego? Na ke kgodišegile gore ke rarolla taba ye ka tsela ya maleba? Goba na go ka se be kaone gore ke emenyana gore ke theoše maswafo?’
“Swarang ba bangwe ka tsela yeo le nyakago ba le swara ka yona.” (Mateo 7:12, NET Bible) ‘Ge nkabe e le nna ke sebilego motho yo, ke be ke tlo nyaka a ntshwara bjang? Ke be nka rata gore re boledišane re le boemong bofe? Ke be ke tla nyaka gore a bolele le nna bjang?’
Keletšo: Pele o boledišana le motho yo a go sebilego, ngwala seo o nyakago go se bolela. Ke moka o emenyana beke goba tše pedi, bala seo o se ngwadilego gomme o bone ge e ba o nyaka go dira diphetogo. Le gona, boledišana le motswadi wa gago goba mogwera ka seo o nyakago go se bolela gomme o kgopele maele.
Therešo: Go swana le dilo tše dingwe bophelong, ga se ka mehla o ka kgonago go laola lesebo. Eupša seo ga se bolele gore o swanetše go dumela lesebo le go šulafaletša bophelo!


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 11:1-7
Go moopediši. Psalme ya Dafida.11 Ke tšhabetše go Jehofa.+Lena le ka botša moya wa ka bjang gore:“Tšhabelang dithabeng tša lena bjalo ka nonyana!+2 Bonang! Ba kgopo bona ba nganga bora,+Ba beakanya mesebe ya bona lenting la bora,Gore ba thuntšhe ba le leswiswing, ba thuntšha batho ba dipelo tše di lokilego.+3 Ge metheo ya toka yona e phušolwa,+Moloki a dire’ng?”4 Jehofa o tempeleng ya gagwe e kgethwa.+Jehofa sedulo sa gagwe sa bogoši se magodimong.+Mahlo a gagwe a a bona, mahlo a gagwe a phadimago a hlahloba+ bana ba batho.5 Jehofa yena o hlahloba moloki gotee le yo kgopo,+Moya wa Gagwe o hloile le ge e le mang yo a ratago bošoro.+6 O tla nešetša ba kgopo mereo, mollo, sebabole+Le phefo e babolago, e le karolo ya senwelo sa bona.+7 Gobane Jehofa o lokile;+ o rata ditiro tša go loka.+Baloki ke bona ba tlago go bona sefahlego sa gagwe.+


text:
MAMETLETŠO
1914—Ngwaga o Bohlokwa Boporofeteng bja Beibele
NYWAGA-SOME e sa le pele, barutwana ba Beibele ba ile ba goeletša gore go be go tla ba le ditiragalo tše bohlokwa ka 1914. Ditiragalo tše e be e le dife, gomme ke bohlatse bofe bjo bo šupago 1914 e le ngwaga o bjalo o bohlokwa?
Bjalo ka ge go begilwe go Luka 21:24, Jesu o ile a re: “Jerusalema e tla gatakelwa ke ditšhaba go fihla ge dinako tše di beilwego tša ditšhaba [“mabaka a bantlê,” Beibele ya Sepedi] di phethega.” Jerusalema e be e le motse-mogolo wa setšhaba sa ba-Juda—sedulo sa bogoši sa lešika la dikgoši go tšwa go ba ngwako wa Kgoši Dafida. (Psalme 48:1, 2) Lega go le bjalo, dikgoši tše e be e le tša moswana-noši gare ga baetapele ba ditšhaba. Di ile tša dula ‘sedulong sa bogoši sa Jehofa’ e le baemedi ba Modimo ka boyena. (1 Koronika 29:23) Ka gona Jerusalema e be e le seka sa pušo ya Jehofa.
Lega go le bjalo, ke neng le gona bjang moo pušo ya Modimo e ilego ya thoma go “gatakelwa ke ditšhaba”? Se se diregile ka 607 B.C.E. ge Jerusalema e fenywa ke ba-Babilona. Ga go yo a ilego a dula ‘sedulong sa bogoši sa Jehofa,’ gomme lešika la dikgoši tšeo di tšwilego go Dafida le ile la šitišwa. (2 Dikxoši 25:1-26) Na go “gatakelwa” mo go be go tla tšwela pele ka mo go sa felego? Aowa, ka gobane boporofeta bja Hesekiele bo boletše malebana le kgoši ya mafelelo ya Jerusalema e lego Tsedekia gore: “Tloša seala, O rolê mphapahlôxô! . . . Fêla, e ka se bê moka. Xo tlo bá xwa tla e a swanetšwexo ke wôna ka o nea yêna.” (Hesekiele 21:31, 32) Yo a “swanetšwexo” ke go dula sedulong sa bogoši sa Dafida ke Kriste Jesu. (Luka 1:32, 33) Ka gona go “gatakelwa” go be go tla fela ge Jesu a e-ba Kgoši.
Tiragalo yeo e kgolo e be e tla direga neng? Jesu o ile a bontšha gore ba-Ntle ba be ba tla buša ka tekanyo e itšego ya nako e beilwego. Pego e lego go Daniele kgaolo 4 e hupere senotlelo sa go re tsebiša gore nako yeo e be e tla ba e telele gakaakang. E hlalosa ka toro ya boporofeta yeo e ilego ya lorwa ke Kgoši Nebukadinetsara wa Babilona. O ile a bona sehlare se segolo kudu seo se ilego sa rengwa. Kutu ya sona e be e ka se gole ka gobane e be e tlemilwe ka tšhipi le koporo. Morongwa o ile a bolela gore: “Xo bê xo fetê mabaka a šupaxo.”—Daniele 4:10-16.
Ka Beibeleng, dihlare ka dinako tše dingwe di dirišetšwa go emela pušo. (Hesekiele 17:22-24; 31:2-5) Go etša ge go bontšhitšwe ke dikgoši tša Jerusalema e le baemedi ba Modimo, go rengwa ga sehlare sa seswantšhetšo go bontšha kamoo pušo ya Gagwe e bego e tla šitišwa ka gona. Lega go le bjalo, pono e bontšhitše gore go ‘gatakelwa mo ga Jerusalema’ e be e tla ba ga lebakanyana—nako e ka bago “mabaka a šupaxo.” Yeo ke nako e telele gakaaka’ng?
Kutollo 12:6, 14 e bontšha gore mabaka a mararo le seripa a lekana le “matšatši a sekete makgolo-pedi-masome-tshela.” Ka gona “mabaka a šupaxo” a be a tla tšea lebaka la makga a badilwego gabedi, goba matšatši a 2 520. Eupša ditšhaba tša ba-Ntle ga se tša ka tša tlogela go ‘gatakela’ pušo ya Modimo lebaka feela la matšatši a 2 520 ka morago ga go wa ga Jerusalema. Ka gona, go molaleng gore boporofeta bjo bo akaretša nako e telele kudu. Motheong wa Numeri 14:34 le Hesekiele 4:6, tšeo di bolelago ka “letšatši letee, bakeng sa ngwaxa o tee,” “mabaka a šupaxo” a tla akaretša nywaga e 2 520.
Nywaga e 2 520 e thomile ka October 607 B.C.E. ge Jerusalema e fenywa ke ba-Babilona gomme kgoši yeo e bego e le lešikeng la dikgoši tše di tšwilego go Dafida e be e tlošwa sedulong sa yona sa bogoši. Nako yeo e ile ya fela ka October 1914. Ka nako yeo, “dinako tše di beilwego tša ditšhaba” di ile tša fela, gomme Jesu Kriste o ile a bewa e le Kgoši ya Modimo ya legodimong. *—Psalme 2:1-6; Daniele 7:13, 14.
Bjalo ka ge Jesu a ile a bolela e sa le pele, “go ba gona” ga gagwe e le Kgoši ya legodimong go swailwe ke ditiragalo tše di tšhošago tša lefase—ntwa, tlala, ditšhišinyego tša lefase le mauba a malwetši. (Mateo 24:3-8; Luka 21:11) Ditiragalo tše bjalo di bontšha bohlatse bjo matla tabeng ya gore 1914 ka kgonthe e swaile go hlongwa ga Mmušo wa Modimo wa legodimong le mathomo a ‘mehla ya bofelo’ bja tshepedišo ye e kgopo ya gona bjale ya dilo.—2 Timotheo 3:1-5.
^ ser. 9 Go tloga ka October 607 B.C.E. go ya go October 1 B.C.E. ke nywaga e 606. Ka ge go se na ngwaga wa lefela, go tloga ka October 1 B.C.E. go ya go October 1914 C.E. ke nywaga e 1 914. Ka go hlakanya nywaga e 606 le nywaga e 1 914, re hwetša nywaga e 2 520. Bakeng sa tsebišo mabapi le go wa ga Jerusalema ka 607 B.C.E., bona sehlogo se se rego “Chronology” ka go Insight on the Scriptures le puku ya Go Boledišana ka Mangwalo, matlakala 160-2, tšeo di gatišitšwego ke Dihlatse tša Jehofa.


text:
Hele ke Eng? Na ke Moo Batho ba Tlaišetšwago sa Ruri?
Karabo ya Beibele
Diphetolelo tše dingwe tša Beibele di diriša lentšu “hele” ge di fetolela lentšu la Seheberu e lego “Sheol” le leo le sepedišanago le lona la Segerika e lego “Hades,” ao ka moka ga ona a bolelago ka lebitla le le tlwaelegilego la batho. (Psalme 16:10; Ditiro 2:27) Batho ba bantši ba dumela gore go na le mollo wa dihele, go etša ge go bontšhitšwe seswantšhong sa bodumedi seo se sepedišanago le sehlogo se. Eupša Beibele ga e rute seo.
Bao ba lego mabitleng ga ba tsebe selo e bile ga ba kwe bohloko. “Bodulabahu ... ga go na modiro le ge e le maano goba tsebo.”—Mmoledi 9:10.
Le batho ba ba lokilego ba ya diheleng. Banna ba botegago ba bjalo ka Jakobo le Jobo ba be ba tseba gore ba ya diheleng.—Genesi 37:35; Jobo 14:13.
Moputso wa sebe ke lehu, e sego go tšhungwa diheleng. “Yo a hwilego o hunologile sebeng sa gagwe.”—Baroma 6:7.
Go tlaiša batho sa ruri go kgahlanong le toka ya Modimo. (Doiteronomio 32:4) Ge monna wa mathomo Adama a be a dira sebe, Modimo o mmoditše gore kotlo ya gagwe e be e tla ba go kgaotša go phela, o itše: “O lerole gomme o tla boela leroleng.” (Genesi 3:19) Modimo o be a tlo ba a bolela maaka ge nkabe a be a tla iša Adama mollong wa dihele.
Modimo ga a nagane le ka go tlaiša batho sa ruri. Taba ya gore Modimo o tla tlaiša batho mollong wa dihele e thulana le thuto ya Beibele ya gore “Modimo ke lerato.”—1 Johane 4:8; Jeremia 7:31.


text:
KOPELO 87
Etlang le Lapološwe!
1. Re phela lefaseng le timetšego,
Tsela ya Jah ga e tsebje.
Re nyaka tlhahlo le tšhireletšego,
Ka noši re ka se kgone.
Re lapološwa ke tšona diboka,
Di matlafatša tumelo.
Di re iša medirong e mebotse,
Ra kgona go kgotlelela.
Re se tlogele ditaelo tša Jah,
Re phethe thato ya gagwe.
Diboka di re fa matla a mafsa,
Tša tsošološa lerato.
2. Mmopi o tseba dinyakwa tša rena,
Re kweng keletšo ya gagwe.
Ge re ipha nako ya go bokana,
Re bonagatša bohlale.
Anke re beng le tumelo e matla
Ka go theetša Modimo.
Ka thekgo e lerato ya borwarre,
Re tla ikwa re thabile.
Re letetše dinako tše kaone,
Re tla dula re bokana.
Dibokeng re hwetša tlhahlo ya Mmopi
Gore re phele gabotse.
(Bona le Ps. 37:18; 140:1; Die. 18:1; Baef. 5:16; Jak. 3:17.)


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 20:1-18
20 Bjale Aborahama a huduša mošaša wa gagwe moo+ gomme a o iša nageng ya Negebe, ke moka a dula magareng ga Kadeshe+ le Shuri+ e bile e le modiiledi Gerara.+2 Aborahama a buša a bolela ka Sara mosadi wa gagwe a re: “Ke kgaetšedi ya ka.”+ Ge a re’alo, Abimeleke kgoši ya Gerara a romela lentšu la gore a tlišwe go yena.+3 Ka morago ga moo Modimo a tla go Abimeleke torong bošego gomme a re go yena: “Bjale go swana le ge o hwile ka ge o tšere mosadi yoo,+ gobane ke wa monna yo mongwe.”+4 Eupša Abimeleke o be a se a ka a mmatamela.+ Ka gona a re: “Jehofa, na o ka bolaya setšhaba seo ruri se lokilego?+5 Na Aborahama ga se a re: ‘Ke kgaetšedi ya ka’? E bile na Sara le yena ga se a re: ‘Ke kgaetšedi ya ka’? Ke dirile se ka potego ya pelo ya ka le ka go hloka molato diatleng tša ka.”+6 Ke moka Modimo wa therešo a re go yena torong: “Le nna ke tsebile gore o dirile se+ ka potego ya pelo ya gago,+ gomme ke be ke bile ke go thibela go ntirela sebe. Ke ka baka leo ke sa kago ka go dumelela go mo kgwatha.+7 Bjale bušetša mosadi wa monna yo morago, gobane ke moporofeta,+ gomme o tla go lopela.+ Ke moka wena o tla dula o phela. Eupša ge e ba o sa mmušetše, tseba gore o tla hwa lehu, wena le bohle bao e lego ba gago.”+8 Ka gona Abimeleke a tsoga ka masa gomme a bitša bahlanka ba gagwe bohle a ba botša dilo tše ka moka ba mo file ditsebe. Banna bao ba tšhoga kudu.9 Abimeleke a bitša Aborahama gomme a re go yena: “O re dirile’ng, le gona ke go diretše sebe sefe ge e le mo o tlišeditše nna le mmušo wa ka sebe se segolo?+ O ntirile dilo tšeo di bego di se tša swanela go ntiragalela.”+10 Abimeleke a iša pele a re go Aborahama: “O be o naganne’ng ge o be o dira tšona tše?”+11 Aborahama a fetola a re: “Ke ka gobane ke be ke ipoditše gore: ‘Ga go pelaelo gore batho ba mo ga ba boife Modimo,+ gomme ba tla mpolaya ka baka la mosadi wa ka.’+12 Ge e le gabotse, e tloga e le kgaetšedi ya ka, morwedi wa tate, eupša ga se morwedi wa mma; gomme ke mo tšere ya ba mosadi wa ka.+13 Eitše ge Modimo a dira gore ke tloge ntlong ya tate ke ralale,+ ka botša mosadi wa ka gore: ‘Bjo ke botho bja gago+ bjo o tlago go mpontšha bjona: Kae le kae moo re tlago go fihla gona o bolele ka nna gore: “Ke kgaetšedi ya ka.”’”+14 Ka morago ga moo Abimeleke a tšea dinku, dikgomo bahlanka ba banna le ba basadi a ba nea Aborahama gomme a bušetša Sara mosadi wa gagwe go yena.+15 Abimeleke a oketša ka gore: “Naga ya ka še e pele ga gago. Dula moo o bonago go lokile mahlong a gago.”+16 Ke moka a re go Sara: “Bjale ke nea kgaetšedi ya gago ditšhelete tše sekete (1 000) tša silifera.+ Ke seširo+ sa mahlo go bohle bao ba nago le wena le pele ga motho yo mongwe le yo mongwe, gomme o tlošitšwe kgobošo.”17 Aborahama yena a lopa Modimo wa therešo;+ Modimo a fodiša Abimeleke le mosadi wa gagwe le makgoba a gagwe a basadi, gomme ba kgona go belega bana.18 Gobane Jehofa o be a tloga a tswaletše popelo e nngwe le e nngwe ya ba ntlo ya Abimeleke ka baka la Sara mosadi wa Aborahama.+


text:
Bokgoni bja Basadi
ISBN:
9781431029068
Language:
Sepedi/N-Sotho
Published Date:
2015
Publisher:
Macmillan South Africa
Format:
ePub, Print
Price:
R 85.95
eBook Price:
R 68.95
Bokgoni bja Basadi ke tiragatšo ye e lego mabapi le banyalani ba ba bego ba phela ka lethabo. Lethabo leo le ile la fela morago ga gore monna a thome go šoma bjalo ka Polokwane, a se sa robala gae ka mehla. Yena o ile a se sa hlokomela lapa la gagwe nakong ya ge a be a šoma toropongkgolo yeo. Tiragatšo ye e kgethetšwe barutwana ba mphato wa 11 ke ba Kgoro ya Thuto ya Motheo, yona e obamela dinyakwa ka moka tša Setatamente sa Pholisi ya Lenaneothuto le Kelo (SEPHOLEKE) le dinyakwa tša ditlhahlobo tša Mphato wa 11 tša Sepedi Leleme la Gae.


text:
“Go be le Khutšo Bathong Bao a ba Amogelago”
“Letago a le ye go Modimo magodimodimong, lefaseng go be le khutšo bathong bao a ba amogelago.”—LUKA 2:14.
Lebaka la ba bangwe la go keteka Keresemose.
Ngwageng o mongwe le o mongwe, mopapa le baetapele ba bangwe ba bodumedi ba goeletša melaetša ya khutšo, ba hutša gore sehla sa Keresemose se tla phethagatša mantšu ao a tsebaditšwego ke morongwa a rego: “Lefaseng go be le khutšo bathong bao a ba amogelago.” Ba bangwe ba dira maeto a kgethegilego a ngwaga le ngwaga a go keteka.
Ke ka baka la eng e le tlhohlo?
Khutšo ya nakong ya Keresemose ge e le gabotse ke ya nakwana. Ka mohlala, ka December 1914, nakong ya ge Yuropa e be e le Ntweng ya I ya Lefase, mašole a Brithania le a Jeremane a ile a tšwa mekoting ya ona gomme a keteka Keresemose mmogo. A ile a abelana dijo, dino le disekerete. A ile a ba a bapala le kgwele ya maoto. Lega go le bjalo, khutšo yeo ga se ya ka ya tšea nako e telele. Lengwalong leo le ngwadilwego nakong ya ntwa, lešole la Brithania le ile la anega gore lešole la Jeremane le ile la le botša gore: “Lehono re na le khutšo. Gosasa o tla ba o lwela naga ya geno; nna ke lwela ya gešo.”
Ke melao efe ya motheo ya Beibele yeo e ka thušago?
“Re belegetšwe ngwana . . . O tla bitšwa . . . Kgošana ya Khutšo. Go naba ga pušo ya gagwe le go ata ga khutšo go ka se fele.” (Jesaya 9:6, 7) Na boporofeta bjoo bja mabapi le Jesu Kriste ga bo kgothatše? Jesu o be a se a belegwa mo lefaseng gore a tliše khutšo ya letšatši letee ka ngwaga. Bjalo ka Mmuši wa legodimong, o tla tliša khutšo ya kgonthe yeo e ka se kego ya fela.
“Gore ka nna [Jesu] le be le khutšo. Mo lefaseng le a tlaišega, eupša betang dipelo! Ke fentše lefase.” (Johane 16:33) Le lehono Jesu o thuša balatedi ba gagwe go ba le khutšo. Ke therešo gore Bakriste ba a tlaišega. Lega go le bjalo, re leboga gore Beibele e ba thušitše go kwešiša lebaka la go ba gona ga tlaišego le kamoo Jesu a tlago go tliša khutšo ya sa ruri ka gona. Ka baka leo, ba na le khutšo ya monagano.
Ka go latela mantšu a Jesu, Dihlatse tša Jehofa—go sa šetšwe setšhaba sa tšona, mmala wa tšona wa letlalo, morafo wa tšona, goba leleme—di na le khutšo e bjalo. Iponele khutšo yeo ka bowena ka go ya sebokeng Holong ya tšona ya Mmušo. Mohlomongwe le wena, go swana le ba bangwe ba bantši, o tla dumela gore khutšo ye e phala khutšo le ge e le efe yeo e ka tlišwago ke Keresemose.
Dihlatse tša Jehofa di kopanywa ke khutšo go sa šetšwe mmala wa tšona goba leleme. Iponele seo ka go ya sebokeng Holong ya Mmušo


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Kutollo 8:1-13
8 Ge Kwana e+ bula lehuto la bošupa,+ legodimong gwa homolwa mo e ka bago ka seripa sa iri.2 Ka bona barongwa ba šupago+ bao ba emago pele ga Modimo, bona ba newa diphalafala tše šupago.3 Morongwa yo mongwe a fihla a ema aletareng+ a swere sebjana sa gauta sa diorelo; a newa diorelo tše dintši+ gore a di neele gotee le dithapelo tša bakgethwa ka moka aletareng ya gauta yeo e bego e le pele ga sedulo sa bogoši.4 Muši wa diorelo wa rotoga o etšwa seatleng sa morongwa gotee le dithapelo+ tša barongwa ba lego pele ga Modimo.5 Eupša gona moo morongwa a tšea sebjana sa diorelo a se tlatša ka mollo+ o tšwago mollong wa aletare a o lahlela lefaseng.+ Gwa ba le medumo,+ mantšu, magadima+ le tšhišinyego ya lefase.+6 Barongwa ba šupago ba swerego diphalafala+ tše šupago+ ba itokišetša go di letša.7 Wa pele a letša phalafala ya gagwe. Gwa ba le sefako le mollo+ o tswakanego le madi, tša lahlelwa lefaseng; karolo ya boraro ya lefase ya fsa,+ le karolo ya boraro ya dihlare ya fsa gomme dimela ka moka tše tala+ tša fsa.8 Morongwa wa bobedi a letša phalafala ya gagwe. Selo se sengwe se se swanago le thaba e kgolo+ e tukago mollo sa lahlelwa lewatleng.+ Karolo ya boraro ya lewatle ya ba madi;+9 karolo ya boraro ya dibopiwa tše di lego ka lewatleng tše di nago le moya* tša hwa+ gomme karolo ya boraro ya dikepe ya robega.10 Morongwa wa boraro a letša phalafala ya gagwe. Naledi e kgolo e tukago go etša lebone ya wa go tšwa legodimong,+ ya wela godimo ga karolo ya boraro ya dinoka le godimo ga didiba tša meetse.+11 Leina la naledi ye ke Lengana. Karolo ya boraro ya meetse ya fetoga lengana gomme batho ba bantši ba bolawa ke meetse ao, gobane a be a dirilwe gore a galake.+12 Morongwa wa bone a letša phalafala ya gagwe. Karolo ya boraro ya letšatši ya itiwa le karolo ya boraro ya kgwedi le karolo ya boraro ya dinaledi, e le gore karolo ya boraro ya tšona e swifale+ gomme mosegare o se ke wa ba le seetša ka karolo ya boraro+ ya wona, go be bjalo le ka bošego.13 Ka bona ntšhu e fofago sebakabakeng+ gomme ka kwa+ e bolela ka lentšu le le hlabošago e re: “Madimabe, madimabe, madimabe+ go bao ba dulago lefaseng ka baka la go galagala mo gongwe ka moka ga diphalafala tša barongwa ba bararo bao ba tla tlogago ba letša diphalafala tša bona!”+


text:
Kgaolo 9: Noa o Aga Areka
NOA o be a na le mosadi le barwa ba bararo. Maina a barwa ba gagwe e be e le Sheme, Hama le Jafete. Yo mongwe le yo mongwe wa barwa ba o be a na le mosadi. Ka go re’alo, go be go na le batho ba seswai lapeng la Noa.
Bjale Modimo o ile a laela Noa gore a dire selo seo se sa tlwaelegago. O ile a mmotša gore a age areka e kgolo. E be e lekana le sekepe ka bogolo, eupša e swana le lepokisi le legolo le le letelele. Modimo o ile a re: ‘E dire gore e be le mabato a mararo gomme o age diphapoši ka gare ga yona.’ Diphapoši tšeo e be e le tša gore go dule Noa, lapa la gagwe, diphoofolo le go bea dijo tša bona le tša diphoofolo.
Le gona Modimo o ile a botša Noa gore a e manege ka moti ka gare le ka ntle e le gore meetse a se ke a tsena ka go yona. Modimo a re go yena: ‘Ke tlo tliša meetsefula gomme ka fediša lefase ka moka. Selo se sengwe le se sengwe seo se sego ka arekeng se tlo hwa.’
Noa le barwa ba gagwe ba ile ba kwa Jehofa gomme ba thoma go aga areka. Eupša batho ba bangwe ba ile ba fo sega. Ba ile ba tšwela pele ba dira dilo tše mpe. Batho ka moka ba ile ba se dumele Noa ge a be a ba botša seo Modimo a bego a tla se dira.
Go ile gwa tšea nako e telele go aga areka ka gobane e be e le e kgolo kudu. Mafelelong ya fela ka morago ga nywaga e mentši. Bjale Modimo o ile a botša Noa gore a tsenye diphoofolo ka arekeng. Modimo a re a tsenye mehuta e mengwe ya diphoofolo ka dipedi ka dipedi, e tona le e tshadi. Eupša Modimo o ile a botša Noa gore go mehuta e mengwe ya diphoofolo a tsenye tše šupago. Le gona Modimo a mmotša gore a tsenye mehuta ka moka ya dinonyana. Noa a dira tšohle tšeo Modimo a mo laetšego tšona.
Ka morago ga moo, Noa le lapa la gagwe le bona ba ile ba tsena ka arekeng. Ke moka Modimo a tswalela mojako. Noa le lapa la gagwe ba leta ka gare ga areka. Nagana o le ka moo arekeng o na le bona le letile. Na ruri go be go tla ba le meetsefula go etša ge Modimo a be a boletše?
Genesi 6:9-22; 7:1-9.
Dipotšišo
- Lapa la Noa le be le na le ditho tše kae, gomme maina a barwa ba gagwe ba bararo e be e le bomang?
- Ke selo sefe se se sa tlwaelegago seo Modimo a ilego a kgopela Noa gore a se dire, gona ka baka la’ng?
- Batho bao Noa a bego a phela le bona ba ile ba arabela bjang ge a be a ba botša ka areka?
- Modimo o ile a botša Noa gore a dire’ng ka diphoofolo?
- Ke’ng seo Noa le lapa la gagwe ba ilego ba swanelwa ke go se dira ka morago ga gore Jehofa a tswalele mojako wa areka?
Dipotšišo tša tlaleletšo
- Bala Genesi 6:9-22.
Ke’ng seo se ilego sa dira gore Noa e be mohlala o mobotse kudu wa morapedi wa Modimo wa therešo? (Gen. 6:9, 22)
Jehofa o ikwa bjang ka bošoro, gona se se swanetše go re thuša bjang ge re kgetha boithabišo? (Gen. 6:11, 12; Ps. 11:5)
Re ka ekiša Noa bjang ge mokgatlo wa Jehofa o re nea tlhahlo? (Gen. 6:22; 1 Joh. 5:3)
- Bala Genesi 7:1-9.
Taba ya gore Jehofa o ile a lebelela monna yo a sa phethagalago Noa e le moloki e re kgothatša bjang lehono? (Gen. 7:1; Die. 10:16; Jes. 26:7)


text:
KGAOLO YA LESOME-THARO
Pono ya Modimo ka Bophelo
Modimo o lebelela bjang bophelo?
Modimo o lebelela bjang go ntšha mpa?
Re bontšha bjang go hlompha bophelo?
1. Ke mang yo a bopilego dilo ka moka tšeo di phelago?
MOPOROFETA Jeremia o itše: ‘Jehofa ke Modimo wa makgonthe, Modimo yo a phelago.’ (Jeremia 10:10) Go oketša moo, Jehofa Modimo ke Mmopi wa dilo ka moka tše di phelago. Dibopiwa tša legodimong di ile tša mmotša gore: “O bopile dilo ka moka, gomme di bile gona le go bopša ka baka la thato ya gago.” (Kutollo 4:11) Ge a be a opela kopelo ya go tumiša Modimo, Kgoši Dafida o ile a re: “Xo Wene xo mothôpô wa bophelô.” (Psalme 36:9) Ka gona, bophelo ke mpho e tšwago go Modimo.
2. Ke’ng seo Modimo a se dirago e le gore a thekge maphelo a rena?
2 Jehofa e bile o thekga maphelo a rena. (Ditiro 17:28) O nea dijo tše re di jago, meetse ao re a nwago, moya woo re o hemago le naga yeo re dulago go yona. (Ditiro 14:15-17) Jehofa o dirile se ka tsela yeo e dirago gore bophelo bo thabiše. Eupša gore re thabele bophelo ka mo go feletšego, re swanetše go ithuta melao ya Modimo gomme re e kwe.—Jesaya 48:17, 18.
GO BONTŠHA TLHOMPHO BAKENG SA BOPHELO
3. Modimo o ile a lebelela bjang go bolawa ga Abele?
3 Modimo o nyaka gore re hlomphe bophelo—bobedi bja rena le bja ba bangwe. Ka mohlala, morago kua mehleng ya Adama le Efa, morwa wa bona Kaine o ile a befelela kudu ngwanabo yo monyenyane e lego Abele. Jehofa o ile a lemoša Kaine gore pefelo ya gagwe e tla mo dira gore a dire sebe se segolo. Kaine o ile a hlokomologa temošo yeo. O ile a “tsoxêla Abele monn’axwe, a mmolaya.” (Genesi 4:3-8) Jehofa o ile a otla Kaine ka baka la go bolaya ngwanabo.—Genesi 4:9-11.
4. Molaong wa Moše, Modimo o ile a gatelela bjang pono e nepagetšego ka bophelo?
4 Nywaga e dikete ka morago, Jehofa o ile a nea batho ba Isiraele melao ya go ba thuša go mo hlankela ka mo go amogelegago. Ka ge melao ye e ile ya newa ka moporofeta Moše, ka dinako tše dingwe e bitšwa Molao wa Moše. Karolo ya Molao wa Moše e itše: “O se kê wa bolaya.” (Doiteronomio 5:17) Se se bontšhitše ba-Isiraele gore Modimo o tšea bophelo bja motho e le bja bohlokwa le gore batho ba swanetše go tšea maphelo a batho ba bangwe e le a bohlokwa.
5. Re swanetše go lebelela bjang go ntšha mpa?
5 Go thwe’ng ka bophelo bja ngwana yo a sa tšwago a belegwa? Ge e le gabotse, go ya ka Molao wa Moše, go bolaya ngwana yo a sa lego ka popelong ya mmagwe go be go fošagetše. Ee, gaešita le bjona bophelo bjo bjalo bo bohlokwa go Jehofa. (Ekisodo 21:22, 23; Psalme 127:3) Se se bolela gore go ntšha mpa go fošagetše.
6. Ke ka baka la’ng re sa swanela go hloya magagabo rena?
6 Go hlompha bophelo go akaretša go ba le pono e nepagetšego ka magagabo rena. Beibele e re: “Yo mongwe le yo mongwe yo a hloilego ngwanabo ke mmolai, gomme le tseba gore ga go mmolai yo bophelo bjo bo sa felego bo dutšego go yena.” (1 Johane 3:15) Ge e ba re nyaka bophelo bjo bo sa felego, re swanetše go ntšha ka mo go feletšego lehloyo le ge e le lefe la go hloya magagabo rena ka dipelong tša rena, ka gobane lehloyo ke mathomo a bošoro. (1 Johane 3:11, 12) Go bohlokwa gore re ithute go ratana seng sa rena.
7. Ke mekgwa efe e mengwe yeo e bontšhago go se hlomphe bophelo?
7 Go thwe’ng ka go hlompha bophelo bja rena ka noši? Ka tlhago batho ga ba nyake go hwa, eupša ba bangwe ba ipea kotsing ya go hwa ka baka la boipshino. Ka mohlala, ba bantši ba diriša motšoko, ba kgoga patše goba go diriša dihlare tagi ka merero ya go itapološa. Didirišwa tše bjalo di gobatša mmele e bile gantši di bolaya badiriši ba tšona. Motho yo a itlwaetšago go diriša dilo tše ga a tšee bophelo e le bjo bokgethwa. Mekgwa ye ke e sa hlwekago mahlong a Modimo. (Ba-Roma 6:19; 12:1; 2 Ba-Korinthe 7:1) E le gore re hlankele Modimo ka mo go amogelegago, re swanetše go tlogela mekgwa e bjalo. Le ge go dira bjalo go ka ba thata kudu, Jehofa a ka re nea thušo e nyakegago. E bile o tšeela godimo maiteko ao re a dirago a go swara maphelo a rena e le mpho e bohlokwa e tšwago go yena.
8. Ke ka baka la’ng re swanetše go dula re gopola go nyakega ga go tshwenyega ka polokego?
8 Ge e ba re hlompha bophelo, re tla dula re gopola go nyakega ga go tshwenyega ka polokego. Re ka se be ba sa šetšego e bile re ka se ipee kotsing e le feela ka baka la boipshino goba lethabo. Re tla phema go otlela bošaedi gotee le dipapadi tše šoro goba tše kotsi. (Psalme 11:5) Molao wa Modimo bakeng sa Isiraele ya bogologolo o itše: “Xe O axa ngwakô o mofsa [wo o nago le tlhaka ya phaphathi], xôna lapá la ka hlakeng O le axêlê lefawana [goba, morakwana], xore ngwakô wa xaxo O se o ôbêlê molato wa madi, xe motho a ka kodumêla fase à le xodimo xa wôna.” (Doiteronomio 22:8) Ka go dumelelana le molao wa motheo wo o tšwago molaong woo, boloka dilo tše bjalo ka manamelo di le boemong bjo bobotse legaeng la gago e le gore yo mongwe a se ke a kgopša, a wa gomme a gobala kudu. Ge e ba o e-na le koloi, kgonthišega gore e šireletšegile gore e ka otlelwa. O se ke wa dira gore legae la gago goba koloi ya gago e be e kotsi go wena goba go ba bangwe.
9. Ge e ba re hlompha bophelo, re tla swara diphoofolo bjang?
9 Go thwe’ng ka bophelo bja phoofolo? Le bjona ke bjo bokgethwa go Mmopi. Modimo o dumelela go bolawa ga diphoofolo bakeng sa go hwetša dijo goba diaparo goba go šireletša batho kotsing. (Genesi 3:21; 9:3; Ekisodo 21:28) Lega go le bjalo, go swara diphoofolo ka sehlogo goba go di bolaya e le feela bakeng sa boitapološo go fošagetše e bile go bontšha go hlokomologa ka mo go feletšego go kgethega ga bophelo.—Diema 12:10.
GO BONTŠHA TLHOMPHO BAKENG SA MADI
10. Modimo o bontšhitše bjang gore go na le tswalano magareng ga bophelo le madi?
10 Ka morago ga gore Kaine a bolaye ngwanabo e lego Abele, Jehofa o ile a mmotša gore: “Madi a ngwan’eno a nthlabêla mokxoši à le mmung.” (Genesi 4:10) Ge Modimo a be a bolela ka madi a Abele, o be a bolela ka bophelo bja Abele. Kaine o be a bolaile Abele, ka gona ga bjale Kaine o be a tla swanela ke gore a otlwe. Go be go le bjalo ka ge eka madi a Abele, goba bophelo, a be a llela Jehofa bakeng sa gore go dirwe toka. Tswalano magareng ga bophelo le madi e ile ya bontšhwa gape ka morago ga Meetse-fula a mehleng ya Noa. Pele ga Meetse-fula, batho ba be ba e-ja dienywa, merogo, mabele le ditokomane feela. Ka morago ga Meetse-fula, Jehofa o ile a botša Noa le barwa ba gagwe gore: “Nyabanyaba ka moka ya tše di phelaxo e bê dijô tša lena; ke Le nea tšohle byalo ka xe ke Le neile dimela tše ditalá.” Lega go le bjalo, Modimo o ile a bea thibelo ye e rego: “Fêla, Le se kê la ja nama e naxo le bophelô bya yôna, e lexo madi a yôna.” (Genesi 1:29; 9:3, 4) Go molaleng gore Jehofa o tswalanya bophelo le madi a sebopiwa kgaufsi kudu.
11. Ke go dirišwa gofe ga madi moo Modimo a go ileditšego ga e sa le go tloga mehleng ya Noa?
11 Re bontšha go hlompha madi ka go se a je. Molaong woo Jehofa a o neilego ba-Isiraele o ile a laela gore: “Mang le mang e lexo Mo-lsiraele, . . . xe a ka bolaya phôôfôlô, le xe e le nonyana, a thšollê madi a yôna, a a thšeletšê ka mmu. . . . Ké xôna ke boditšexo Ba-lsiraele ka re: Le se kê la ja madi a mmele ofe le ofe.” (Lefitiko 17:13, 14) Taelo ya Modimo ya gore madi a phoofolo a se ke a jewa, yeo e neilwego Noa la mathomo mo e ka bago nywaga e 800 pejana, e be e sa dutše e šoma. Pono ya Jehofa e be e le molaleng: Bahlanka ba gagwe ba be ba ka ja nama ya phoofolo eupša e sego madi. Ba be ba swanetše go tšhollela madi fase—ge e le gabotse, ba bušetše bophelo bja sebopiwa go Modimo.
12. Ke taelo efe mabapi le madi e sa šomago le lehono yeo e ilego ya newa ke moya o mokgethwa lekgolong la pele la nywaga?
12 Taelo yona yeo e sa šoma le go Bakriste. Baapostola le banna ba bangwe bao ba bego ba etelela pele gare ga balatedi ba Jesu lekgolong la pele la nywaga ba ile ba kopana gotee bakeng sa go dira phetho ya gore ke ditaelo dife tšeo di bego di swanetše go latelwa ke bohle ka phuthegong ya Bokriste. Ba ile ba fihlelela phetho e rego: “Moya o mokgethwa le rena re bone e le mo go swanetšego gore re se ke ra le okeletša boima bjo bongwe, ge e se dilo tše tšeo di nyakegago, gore le dule le ila dilo tšeo di hlabetšwego medimo ya diswantšho le madi le tše di tlimilwego [tša tlogelwa di na le madi nameng] le bootswa.” (Ditiro 15:28, 29; 21:25) Ka gona re swanetše go ‘dula re ila madi.’ Mahlong a Modimo, go dira ga rena bjalo go bohlokwa go swana le ge re phema borapedi bja medimo ya diswantšho le boitshwaro bjo bo gobogilego bja tša botona le botshadi.
13. Bontšha lebaka leo ka lona taelo ya gore go ilwe madi e akaretšago tšhelo ya madi.
13 Na taelo ya gore go ilwe madi e akaretša le tšhelo ya madi? Ee. Ka mohlala: A re re ngaka e go botša gore o tlogele go diriša dino tše di tagago. Na seo se tla bolela feela gore ga se wa swanela go nwa bjala eupša o ka fo bo hlabelwa ditšhikeng tša gago? Ga go bjalo le gatee! Ka mo go swanago, go ila madi go bolela go se a tšhele mebeleng ya rena le gatee. Ka gona taelo ya gore re ile madi e bolela gore re ka se dumelele le ge e ka ba mang gore a tšhele madi ditšhikeng tša rena.
14, 15. Ge e ba dingaka di bolela gore Mokriste o swanetše go tšhelwa madi, o tla arabela bjang, gomme ka baka la’ng?
14 Go thwe’ng ge e ba Mokriste a gobetše kudu goba go nyakega go buiwa mo gogolo? A re re dingaka di bolela gore o swanetše go tšhelwa madi ge e ba go se bjalo o tla hwa. Ke therešo gore Mokriste a ka se nyake go hwa. Ka boiteko bja go leka go boloka mpho e bohlokwa e tšwago go Modimo ya bophelo, o tla amogela mehuta e mengwe ya kalafo yeo e sa akaretšego go dirišwa gampe ga madi. Ka gona, o tla tsoma go hlokomelwa mo go bjalo ga tša kalafo ge e ba seo se kgonega e bile a tla amogela mekgwa e fapa-fapanego yeo e ka dirišwago go e na le madi.
15 Na Mokriste o be a ka roba molao wa Modimo e le feela gore a phele ka nako e teletšana tshepedišong ye ya dilo? Jesu o itše: “Mang le mang yo a nyakago go phološa moya [goba, bophelo] wa gagwe o tla o loba; eupša mang le mang yo a lobago moya wa gagwe ka baka la-ka, o tla o hwetša.” (Mateo 16:25) Ga re nyake go hwa. Eupša ge e ba re kile ra leka go phološa bophelo bja rena bja gona bjale ka go roba molao wa Modimo, re tlo ba kotsing ya go lahlegelwa ke bophelo bjo bo sa felego. Ka gona, ke gabohlale gore re bote go loka ga molao wa Modimo, re e-na le kgodišego e feletšego ya gore ge re e-hwa ka lebaka le ge e le lefe, Monei-Bophelo wa rena o tla re gopola ka tsogo gomme a re bušetše mpho e bohlokwa kudu ya bophelo.—Johane 5:28, 29; Ba-Hebere 11:6.
16. Ke’ng seo bahlanka ba Modimo ba se kgethago ka go tia ge e le mabapi le madi?
16 Lehono, bahlanka ba botegago ba Modimo ba kgetha ka go tia go latela tlhahlo ya gagwe ge e le mabapi le madi. Ba ka se ke ba a ja le ge e ka ba ka tsela efe. E bile ba ka se amogele madi e le ka mabaka a tša kalafo. * Ba kgodišegile gore Mmopi wa madi o tseba seo se lego kaone kudu bakeng sa bona. Na o dumela gore o a tseba?
TIRIŠO E NNOŠI E SWANETŠEGO YA MADI
17. Isiraeleng ya bogologolo, tirišo e tee feela ya madi yeo e bego e amogelega go Jehofa Modimo ke efe?
17 Molao wa Moše o be o gatelela tirišo e tee feela e swanetšego ya madi. Mabapi le borapedi bjo bo bego bo nyakega bakeng sa ba-Isiraele ba bogologolo, Jehofa o ile a laela gore: “Bophelô bya mmele bo mo mading; ôna ke Le neetše xore e bê a xo Le dirêla poêlanyô mo aletareng; ka xobane madi ké ôna a kxônaxo xo dira poêlanyô.” (Lefitiko 17:11) Ge ba-Isiraele ba be ba dirile sebe, ba be ba ka hwetša tebalelo ka go neela phoofolo le gore madi a mangwe a yona a bewe aletareng ka tabarenakeleng goba ka tempeleng ya Modimo yeo e ilego ya dirišwa ka morago. Tirišo feela e swanetšego ya madi e be e le dihlabelong tše bjalo.
18. Ke mehola le ditšhegofatšo dife tšeo re ka di hwetšago go tšwa mading a tšholotšwego a Jesu?
18 Bakriste ba therešo ga ba ka tlase ga Molao wa Moše, ka gona ga ba neele ka dihlabelo tša diphoofolo le go bea madi a diphoofolo aletareng. (Ba-Hebere 10:1) Lega go le bjalo, go dirišwa ga madi aletareng mehleng ya Isiraele ya bogologolo go be go šupa e sa le pele sehlabelong se bohlokwa sa Morwa wa Modimo, Jesu Kriste. Ka ge re ithutile go Kgaolo 5 ya puku ye, Jesu o ile a gafa bophelo bja gagwe bakeng sa rena ka go dumelela gore madi a gagwe a tšhollwe e le sehlabelo. Ka morago o ile a rotogela legodimong gomme a neela ka bohlokwa bja madi a gagwe a tšholotšwego go Modimo, a dira bjalo gatee ya ba moka. (Ba-Hebere 9:11, 12) Seo se ile sa thea motheo wa go lebalelwa ga dibe tša rena gomme sa re bulela tsela ya go hwetša bophelo bjo bo sa felego. (Mateo 20:28; Johane 3:16) Go dirišwa mo go bjalo ga madi go itlhatsetše go le bohlokwa kudu gakaakang! (1 Petro 1:18, 19) Ke feela ka go ba le tumelo moholeng wa madi a tšholotšwego a Jesu moo re ka hwetšago phološo.
19. Ke’ng seo re swanetšego go se dira gore re ‘hlweke mading a batho bohle’?
19 Re leboga Jehofa Modimo kudu gakaakang ka baka la mpho e lerato ya bophelo! Le gona na seo ga se sa swanela go re tutueletša go botša ba bangwe ka sebaka sa go hwetša bophelo bjo bo sa felego motheong wa go ba le tumelo sehlabelong sa Jesu? Go tshwenyega ka maphelo a magagabo rena ka tsela e swanago le yeo Modimo a tshwenyegago ka yona go tla re šušumeletša go dira se ka go fagahla le ka phišego. (Hesekiele 3:17-21) Ge e ba re phetha boikarabelo bjo ka mafolofolo, re tla kgona go bolela go swana le ka tsela yeo Paulo a ilego a bolela ka gona gore: “Ke hlwekile mading a batho bohle, gobane ga se ka lesa go le botša keletšo ka moka ya Modimo.” (Ditiro 20:26, 27) Go botša batho ka Modimo le merero ya gagwe ke tsela e botse ya go bontšha gore re tšeela bophelo le madi godimo kudu.
^ ser. 16 Mabapi le tsebišo ka mekgwa e mengwe e ka dirišwago go e na le tšhelo ya madi, bona matlakala 13-17 a poroutšha e rego Madi a ka Phološa Bjang Bophelo bja Gago? yeo e gatišitšwego ke Dihlatse tša Jehofa.


text:
Bodumedi bja Dihlatse tša Jehofa bo Thomilwe ke Mang?
Mokgatlo wa mehleng yeno wa Dihlatse tša Jehofa o thomile mafelelong a lekgolo la bo-19 la nywaga. Ka nako yeo, sehlopha se senyenyane sa barutwana ba Beibele bao ba bego ba dula kgauswi le Pittsburgh, Pennsylvania, United States, ba ile ba thoma go hlahloba Beibele ka tsela e rulagantšwego. Ba ile ba bapetša dithuto tšeo di bego di rutwa ke dikereke le seo ge e le gabotse Beibele e se rutago. Ba ile ba thoma go gatiša seo ba bego ba ithuta sona ka dipukung, dikuranteng le ka makasineng woo gona bjale o bitšwago Morokami—O Tsebatša Mmušo wa Jehofa.
Gare ga sehlopha seo sa barutwana ba botegago ba Beibele go be go na le monna yo a bitšwago Charles Taze Russell. Le ge ka nako yeo Russell a be a etelela pele modiro wa go ruta ka Beibele e bile e be e le mogatiši wa mathomo wa Morokami, e be e se mothomi wa bodumedi bjo bofsa. Pakane ya Russell le Barutwana ba bangwe ba Beibele, ka ge sehlopha seo se be se tsebja bjalo ka nako yeo, e be e le go godiša dithuto tša Jesu Kriste le go latela mekgwa ya phuthego ya Bokriste ya lekgolong la pele la nywaga. Ka ge Jesu e le Mothomi wa Bokriste, re mo tšea e le mothomi wa mokgatlo wa rena.—Bakolose 1:18-20.
Ithute ka mo go Oketšegilego
MOROKAMI—KGATIŠO E ITHUTWAGO
“Anke re Bapišeng Mangwalo”
Ge re bala temana ya Beibele, taba yeo e dikologilego e ka re thuša bjang go kwešiša seo temana yeo e se bolelago?


text:
KOPELO 134
Bana ke Bohwa bjo bo Tšwago go Modimo
1. Ge lesea le belegwa,
Monna le mosadi ba gopole
Gore bohwa bjo bo tšwa go Jah.
Ba swanetše go le ruta.
Ke mpho ya go tšwa go Jehofa;
Mothopo wa bophelo ke yena.
Batswadi o ba nea tlhahlo,
A ba beela le mohlala.
(KHORASE)
Le filwe bohwa bjo bohlokwa.
Anke le bo swareng botse.
Bo neeng se bohlokwa kudu,
Rutang ngwana ka Modimo.
2. Mantšu a tšwago go Mmopi,
O a bee ka pelong ya gago.
O a rute bana ba gago,
Wo ke mošomo wa gago.
O a bolele o le tseleng,
Ge o tsoga le ge o khuditše.
Ba a gopole le ka moso,
Ba botege le go atlega.
(KHORASE)
Le filwe bohwa bjo bohlokwa.
Anke le bo swareng botse.
Bo neeng se bohlokwa kudu,
Rutang ngwana ka Modimo.
(Bona le Doit. 6:6, 7; Baef. 6:4; 1 Tim. 4:16.)


text:
KAROLO 7
Jesu e be e le Mang?
Jehofa o ile a roma Jesu lefaseng. 1 Johane 4:9
Re swanetše go theetša motho yo mongwe yo bohlokwa ge e ba re nyaka go kgahla Jehofa. Jehofa o ile a bopa motho wa moya yo matla kua magodimong nako e telele kudu pele a ka bopa Adama.
Ge nako e dutše e eya, Jehofa o ile a romela motho yoo gore a tlo belegelwa Betlelehema a belegwa ke kgarebe yeo e bitšwago Maria. Ngwana yoo o ile a reelwa leina la Jesu.—Johane 6:38.
Nakong ya ge e be e le motho wa nama mo lefaseng, Jesu o ile a bonagatša dika tša Modimo ka mo go phethagetšego. E be e le yo botho, a na le lerato e bile a batamelega. O ile a ruta ba bangwe therešo mabapi le Jehofa a sa boife.
Jesu o be a dira dilo tše dibotse eupša o be a hloilwe. 1 Petro 2:21-24
Baetapele ba bodumedi ba be ba hloile Jesu ka gobane o be a pepentšha dithuto tša bona tša maaka gotee le ditsela tša bona tše mpe.
Jesu gape o ile a fodiša balwetši a ba a tsoša ba bangwe bao ba bego ba hwile.
Baetapele ba bodumedi ba ile ba gapeletša Baroma gore ba itie Jesu ba be ba mmolaye.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.


text:
June 12-
18
Dillo TŠA JEREMIA 1-5
Kopelo 128 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Go Leta go re Thuša go Kgotlelela”: (10 mets.)
[Bapala bidio ya Matseno a Dillo tša Jeremia.]
Dil 3:20, 21, 24—Jeremia o ile a leta gomme a ithekga ka Jehofa (w12 6/1 14 ¶3-4; w11 9/15 8 ¶8)
Dil 3:26, 27—Go kgotlelela ge re lekwa tumelong go tla re thuša gore re kgone go lebeletšana le diteko nakong e tlago (w07 6/1 11 ¶3-4)
-
Go Epa Matlotlo a Moya: (8 mets.)
Dil 2:17—Ke “lentšu” lefe leo Jehofa a le phethagaditšego mabapi le Jerusalema? (w07 6/1 9 ¶3)
Dil 5:7—Na Jehofa o lebelela batho e le bao ba ikarabelago bakeng sa diphošo tša borakgolokhukhu ba bona? (w07 6/1 10 ¶5)
Mmalo wa Beibele wa beke ye o go rutile’ng ka Jehofa?
Ke matlotlo afe a mangwe a moya ao o a hweditšego mmalong wa Beibele wa beke ye?
-
Mmalo wa Beibele: (4 mets. goba ka tlase ga moo) Dil 2:20–3:12
DIRA SOHLE BODIREDING
Leeto la Pele: (2 mets. goba ka tlase ga moo) g17.3 diriša taba ya sehlogo sa makasine wo—Bolela seo le tlago go ithuta sona ge o boa.
Leeto la go Boela: (4 mets. goba ka tlase ga moo) g17.3 diriša taba ya sehlogo sa makasine wo—Laletša motho yoo dibokeng.
Polelo: (6 mets. goba ka tlase ga moo) w11 9/15 9-10 ¶11-13—Sehlogo: Jehofa ke Kabelo ya ka.
BOPHELO BJA BOKRISTE
Kopelo 126
Tše di Nyakegago tša Phuthego: (8 mets.) Le ka kgetha go boledišana ka “Lengwalo le le Tšwago go Sehlopha se Bušago” ka go Puku ya Ngwaga. (yb17 2-5)
Dilo Tšeo di Fihleletšwego ke Mokgatlo: (7 mets.) Bapala bidio ya Dilo Tšeo di Fihleletšwego ke Mokgatlo ya June 2017.
Thuto ya Beibele ya Phuthego: (30 mets.) kr kgao. 13 ¶33-34 le lepokisi leo le rego “Diphenyo tše Dikgolo tša Dikgorong tše di Phagamego tša Tsheko Tšeo di Thušitšego Gore Modiro wa go Bolela ka Mmušo o Tšwele Pele,” le lepokisi la poeletšo leo le rego “Mmušo wa Modimo ke wa Kgonthe Gakaaka’ng go Wena?”
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 100 le Thapelo


text:
PUKWANA YA SEBOKA SA BOPHELO LE BODIREDI BJA BOKRISTE March 2017
Dithero tša Mohlala
Thero ya mohlala ya makasine wa Morokami le ya go ruta batho therešo ya mabapi le Mmušo wa Modimo. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
“Ke na le Wena Gore ke go Hlakodiše”
Ge Jehofa Modimo a be a kgetha Jeremia gore e be moporofeta, Jeremia o ile a ikwa a sa swanelwe ke maikarabelo ao. Jehofa o ile a mo kgonthišetša bjang gore o a swanelega?
MAHUMO AO A LEGO KA LENTŠUNG LA MODIMO
Ba Ile ba Tlogela go Dira Thato ya Modimo
Baisiraele ba be ba nagana gore ge ba dira dihlabelo ka mehla seo se ba nea tumelelo ya go itshwara ka tsela e fošagetšego. Ka sebete Jeremia o ile a utolla dibe tša Baisiraele le boikaketši bja bona.
BOPHELO BJA BOKRISTE
Re ka Diriša Bjang Poroutšha ya Ke Bomang Bao ba Dirago Thato ya Jehofa Lehono?
Diriša poroutšha ye go thuša barutwana ba Beibele gore ba tlwaelane le Dihlatse tša Jehofa le go ba ruta ka mediro ya rena le mokgatlo wa rena.
MAHUMO AO A LEGO KA LENTŠUNG LA MODIMO
Batho ba ka Atlega ge Feela ba Hlahlwa ke Jehofa
Isiraeleng ya bogologolo, bao ba ilego ba latela tlhahlo ya Jehofa ba ile ba ba le khutšo, ba atlega gomme ba thaba.
BOPHELO BJA BOKRISTE
Kamoo re ka Dirišago Poroutšha ya Theetša Modimo Gomme o Phele ka mo go sa Felego
Diriša diswantšho le mangwalo go ruta batho bao ba sa kgonego go bala gabotse ditherešo tša motheo tša Beibele.
MAHUMO AO A LEGO KA LENTŠUNG LA MODIMO
Baisiraele ba Ile ba Lebala Jehofa
Jehofa Modimo o be a bontšha eng ge a be a botša Jeremia gore a sepele dikhilomithara tše 500 go ya Nokeng ya Eforate go yo fihla lepanta la linene moo?
BOPHELO BJA BOKRISTE
Thuša Lapa la Gago go Gopola Jehofa
Go swara Borapedi bja Lapa ka mehla le go dira gore e be bjo bo holago go ka thuša lapa la gago gore le gopole Jehofa. O ka fenya bjang mathata ao a tlwaelegilego tabeng ya borapedi bja lapa?


text:
Na Jesu o Hwetše Sefapanong?
Karabo ya Beibele
Batho ba bantši ba lebelela sefapano e le leswao le le tlwaelegilego la Bokriste. Lega go le bjalo, Beibele ga e hlalose selo seo se dirišitšwego lehung la Jesu, ka baka leo ga go motho yo a ka tsebago sebopego sa sona ka go lebanya. Go dutše go le bjalo, Beibele e nea bohlatse bja gore Jesu ga se a hwela sefapanong, eupša o hwetše koteng.
Gantši Beibele e diriša lentšu la Segerika e lego stau·ros′ ge e bolela ka selo seo Jesu a hwetšego go sona. (Mateo 27:40; Johane 19:17) Gaešita le ge bafetoledi ba ile ba diriša lentšu “sefapano,” diithuti tše dintši di dumela gore ge e le gabotse le šupa go “kota.” * Go ya ka A Critical Lexicon and Concordance to the English and Greek New Testament, lentšu stau·ros′ “ga le šupe go dikota tše pedi tšeo di fapantšwego.”
Beibele gape e diriša lentšu la Segerika e lego xy′lon e le lehlalosetšagotee la lentšu stau·ros′. (Ditiro 5:30; 1 Petro 2:24) Lentšu le le šupa go “lepolanka,” “legong,” “kota” goba “mohlare.” * Ke ka baka leo The Companion Bible e phethago ka gore: “Ga go lentšu leo ka go Testamente e Mpsha ya Segerika le šupago go dikota tše pedi tšeo di fapantšwego.”
Na Modimo o dumela gore re diriše sefapano ge re rapela?
Go sa šetšwe gore Jesu o hwetše godimo ga eng, ditherešo tše di latelago le ditemana tša Beibele di bontšha gore ga se ra swanela go diriša sefapano ge re rapela.
Modimo o gana borapedi bjo bo dirišago diswantšho, go akaretša le sefapano. Modimo o laetše Baisiraele gore ba se diriše “seswantšho se se betlilwego sa sebopego le ge e le sefe” ge ba rapela, Bakriste ka mo go swanago ba kgothaletšwa gore ba ‘tšhabe borapedi bja medimo ya diswantšho.’—Doiteronomio 4:15-19; 1 Bakorinthe 10:14.
Bakriste ba lekgolong la pele la nywaga ga se ba diriša sefapano ge ba rapela. * Dithuto le mokgwa wa baapostola o beela Bakriste mohlala woo ba swanetšego go o latela.—2 Bathesalonika 2:15.
Go dirišwa ga sefapano borapeding go thomile boheiteneng. * Nywaga e makgolo ka morago ga lehu la Jesu, ge dikereke di be di aroga dithutong tša gagwe, ditho tše difsa tša kereke “di ile tša dumelelwa kudu go dula di na le maswao a tšona a boheitene,” go akaretša le sefapano. (The Expanded Vine’s Expository Dictionary of New Testament Words) Lega go le bjalo, Beibele ga e dumele gore ge motho a fetoga Mokriste o swanetše go tšwela pele a diriša maswao a boheitene.—2 Bakorinthe 6:17.
^ ser. 4 Bona New Bible Dictionary, Third Edition, yeo e ngwadilwego ke D. R. W. Wood, letlakala 245; Theological Dictionary of the New Testament, Bolumo VII, letlakala 572; The International Standard Bible Encyclopedia, Revised Edition, Bolumo 1, letlakala 825; le The Imperial Bible-Dictionary, Bolumo II, letlakala 84.
^ ser. 5 Bona The Expanded Vine’s Expository Dictionary of New Testament Words, letlakala 1165; A Greek-English Lexicon, yeo e ngwadilwego ke Liddell le Scott, Ninth Edition, matlakala 1191-1192; le Theological Dictionary of the New Testament, Bolumo V, letlakala 37.
^ ser. 9 Bona Encyclopædia Britannica, 2003, ka tlase ga “Cross”; The Cross—Its History and Symbolism, letlakala 40; le The Companion Bible, Oxford University Press, lemetletšo 162, letlakala 186.
^ ser. 10 Bona The Encyclopedia of Religion, Bolumo 4, letlakala 165; The Encyclopedia Americana, Bolumo 8, letlakala 246; le Symbols Around Us, matlakala 205-207.
Ithute ka mo go Oketšegilego
DIPOTŠIŠO TŠEO DI BOTŠIŠWAGO KUDU
Ke ka Baka La’ng Dihlatse tša Jehofa di sa Diriše Sefapano Borapeding bja Tšona?
Gaešita le ge re le Bakriste, ga re diriše sefapano borapeding bja rena. Ka baka la’ng?
DITABA TŠE DIBOTSE TŠE DI TŠWAGO GO MODIMO!
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.